EU podrška unapređenju socijalne zaštite u opštini Ražanj – Social Welfare\nHomeVesti i pričeUspešne pričeEU podrška unapređenju socijalne zaštite u opštini Ražanj\nU okviru projekta “Unapređenje socijalne zaštite u opštini Ražanj”, koji sprovodi Opština Ražanj u partnerstvu sa Centrom za socijalni rad Ražanj i udruženjima građana – “Sunčev zrak” iz Ražnja i “Evrokontakt” iz Kruševca, omogućeno je unapređenje usluge pomoć u kući kao i poboljšanje normativnog okvira u opštini Ražanj. Ovaj projekat je podržala Evropska unija sa 180,302.56 EUR, dok su sprovodioci projekta uspeli da pridobiju još 20,033.62 EUR putem sufinansiranja.\nProjekat je imao za cilj da unapredi socijalnu zaštitu u opštini Ražanj putem razvoja postojeće usluge (pomoć u kući), mapiranjem potreba zajednice u toj oblasti i izradom opštinskog strateškog dokumenta u oblasti socijalne zaštite. Opština nema veliki budžet (oko 300 miliona dinara), te joj nije lako da izadje u susret svim potrebama stanovništva, te je potrebno planski i sistematično razvijati ovu oblast, u skladu sa mogućnostima i optimalnim angažovanjem postojećih resursa.\nObzirom na opštu situaciju i potrebe, projekat se bavio razvojem socijalne zaštite putem planske izgradnje sektora, čime su stvoreni uslovi da se po završetku projekta ova oblast razvija na održivi način.\nUsluga pomoć u kući je po prvi put organizovala pružanje usluge pomoć u kući za odrasle i stare osobe u potpunosti u skladu sa postojećim zakonodavnim okvirom i standardima koji su važeći u toj oblasti. Izradjeni su novi i izmenjeni postojeći opštinski dokumenti, koje su nadležni organi lokalne samouprave (Opštinsko veće, Skupština opštine) usvojili. Uveden je po prvi put princip sufinansiranja usluge od strane korisnika. Izvršeno je i publikovano mapiranje potreba stanovništva. Skupština opštine je u januaru 2019. godine usvojila strateški dokument za razvoj socijalne zaštite u period od 2019 do 2026. godine.\nRezultati projekta se mogu uočiti kod svih ciljnih grupa projekta, koje su stekle dodatna saznanja i iskustva. Najšira javnost je redovno obaveštavana putem medija i internet prezentacije projekta o svim najvažnijim aspektima projekta i o realizovanim aktivnostima.\nKorisnici smatraju da je najvažnije održati kontinuitet usluge, budući da su veoma zavisni od nje, da su im pružaoci usluge (gerontodomaćice) postale veoma važan deo njihove svakodnevnice pošto im u mnogome poboljšavaju kvalitet života, ali i u smislu društva i socijalizacije. Korisnici se dosta vezuju za pružaoce usluge i veoma im je važno da se usluga nastavi i po završetku projekta.\nOpština Ražanj je prvi put bila nosilac projekta koji je finansirala Evropska unija. Naučeno je dosta o specifičnostima projekata koje EU finansira i ojačani su kapaciteti lokalne samouprave i partnerskih organizacija u tom smislu.\nNaučili smo da se mora povesti računa o održivosti usluga socijalne zaštite, što je veoma važno pre svega za korisnike usluga. U potpunosti su sagledane potrebe za unapređenjem usluge, da bi se efikasno pružala svim potencijalnim korisnicima na teritoriji cele opštine koja je veoma razuđena jer ima 21 naseljeno mesto, a nisu sva povezana sa centrom opštine na najbolji način iz više razloga (kvalitet putne mreže, nedovoljno razvijen javni prevoz i dr.). Takođe, naučili smo da je potrebno planski razvijati resurse za unapredjenje postojeće i uvođenje novih usluga socijalne zaštite (ljudski, materijalni i dr.).


četvrtak, 11. februar 2021. 11:59h\nSa prvog internog časa violine Dom kulture Banatsko Novo Selo\nNa programu će biti dela: Domenico Scarlatti, Mario Castelnuovo Tedesco, Carlo Domeniconi i drugi. Koncert će se održati u Maloj sali Doma kulture 13. februara u 18 časova. Preduzete su sve mere protiv virusa kovid-19, ali je ograničen broj posetilaca. Zbog toga će koncert biti snimljen i prikazan onlajn na YouTube kanalu Doma kulture 14. februara u 18 časova.\nU maloj Sali Doma kulture 3. februara održan je prvi interni čas violine učenika koji pohađaju izdvojeno odeljenje Muzičke škole "Jovan Bandur" u Banatskom Novom Selu.


"Orlićima" stigla podrška od predsednika FSS - Sportske.net\n"Orlićima" stigla podrška od predsednika FSS\nPredsednik Fudbalskog saveza Srbije Tomislav Karadžić stigao je u sredu veče u Kaunas gde je obavio razgovor sa reprezentativcima i selektorom Drulovićem kako bi im preneo podršku koju im čitava zemlja pruža pred večerašnje finale EP.\nOmladinska reprezentacija Srbije sastaje se večeras sa Francuskom u okviru finala Evropskog prvenstva u Litvaniji a sinoć je u tu baltičku zemlju pristigao i predsednik FSS Tomislav Karadžić.\nKaradžić je sa selektorom i reprezentativcima obavio sastanak na kome je poručio našim najboljim omladincima da je čitava zemlja uz njih i da u finalni meč mogu da uđu bez pritiska jer su za svoje sunarodnike već postali šampioni.\n"Razgovarao sam sa našim igračima i stručnim štabom, čestitao im na svemu što su uradili do sada i poželeo im da odu korak dalje i osvoje titulu šampiona Evrope što bi bio neverovatan uspeh ove generacije" kazao je Karadžić.\nPredsednika Fudbalskog saveza Srbije obradovala je atmosfera koju je primetio među "Orlićima" pa ne sumnja da će Drulovićevi izabranici i večeras dati svoj maksimum što čitava nacija očekuje od njih.\n"Oni su tim u pravom smislu te reči. Dišu kao jedan na treningu, u svlačionici, na utakmici i moramo biti ponosni na njih. Selektor Drulović sjajno vodi ekipu i to me posebno raduje. Rekao sam im da je ovo što su postigli do sad veliki uspeh i da u finalu odigraju najbolje što mogu, bez ikakvog rezultatskog pritiska. Očekujem dobru partiju i fer-plej finale jer mi je to najvažnije" konstatovao je predsednik FSS.\nFinale EP za fudbalere do 19 godina igra se na stadionu u Marijampolju od 20 časova i 45 minuta.


Potpisan Sporazum o vazdušnom saobraćaju između Srbije i Kanade\nPrvi potpredsednik Vlade Srbije i ministar spoljnih poslova Ivica Dačić susreo se danas sa specijalnim izaslanikom kanadskog premijera za Evropu i Evropsku uniju i prethodnim ministrom inostranih poslova Kanade ambasadorom Stefanom Dionom.\nTokom sastanka dvojica zvaničnika su potpisali Sporazum o vazdušnom saobraćaju, što je ocenjeno kao veoma značajan korak u daljem povezivanju dve zemlje i građana.\nIzraženo je obostrano zadovoljstvo zbog unapređenja bilateralnih odnosa poslednjih godina, prvenstveno revitalizovanim političkim dijalogom na visokom nivou i razvojem privredne saradnje kroz značajno prisustvo kanadskih investicija u privredi Republike Srbije.\nMinistar Dačić je zahvalio na kontinuiranoj podršci Kanade na našem evropskom putu i na prepoznavanju posvećenosti Republike Srbije tekućem reformskom procesu.\nObostrano je ocenjeno značajnim da u budućnosti tražimo tačke koje nas približavaju i povezuju.\nU tom smislu, ovogodišnje obeležavanje stogodišnjice od završetka Prvog svetskog rata predstavlja dobru priliku za podsećanje na istorijsko savezništvo naše dve zemlje i naroda i tradiciju koje dve zemlje imaju u borbi za očuvanje najvažnijih civilizacijskih tekovina i vrednosti.


(NE)RJEŠAVANJE STAMBENOG PITANJA\n„Pratite redovno naš sajt, kada budemo objavili poziv mi ćemo ga i postaviti na našem sajtu“, rekla je Milena Kalezić za portal Romalitika i dodala da oni redovno ažuriraju sve pozive i dokumenta koja se tiču njihovog ministarstva\nObjavio portal Romalitika jul 25, 2018\nPročitano 1400 times\nRaseljena i bivše interno raseljena lica, koja borave na području kampa Konik 1 u Podgorici, pozivaju se u javnom pozivu da konkurišu za dodjelu stanova.\nRedakcija portala Romalitika obratila se Ministarstvu rada i socijalnog staranja za više informacija o javnom pozivu međutim iz Ministarstva su tvrdili da oni nijesu objavili javni poziv te da ne znaju otkud informacija o tome u javnosti.\n„Pratite redovno naš sajt, kada budemo objavili poziv mi ćemo ga i postaviti na našem sajtu“, rekla je Milena Kalezić za portal Romalitika i dodala da oni redovno ažuriraju sve pozive i dokumenta koja se tiču njihovog ministarstva.\nU pozivu koji je objavljen na fejsbuk stranici NVO Mladi Romi navodi se da je za apliciranje potrebno dostaviti potvrdu o statusu za sve članove porodice i rješenje o pravu na korištenje kontejnera. Osim toga, potrebno je dostaviti i potvrdu o socijalnom statusu. Takođe, dokaz o ostalim izvorima prihoda i dokaz da se lice/ca nalaze na Zavodu za zapošljavanje kao nezaposleno lice kao i dokaz o imovini u Crnoj Gori za nosioca domaćinstva.\nSamir Jaha, direktor NVO Mladi Romi kazao je da su iz te organizacije saznali za javni poziv od njihovih korisnika.\nSamir Jaha, direktor NVO Mladi Romi\n„Informaciju smo dobili direktno sa terena od potencijalnih korisnika koji su nam se obratili za pomoć u pribavljanju dokumentacije. Oni su obavješteni od Sabita Pajazitaja inače zaposlenom u NVO Pravni Centar, koja ima svoju kancelariju i na Koniku“, objasnio je Jaha.\nNa sajtu Ministarstva rada i socijalnog staranja nije objavljen javni poziv, a PR služba tvrdi da nije upoznata sa informacijom da je isti objavljen.\nMeđutim, Sabit Pajazitaj iz NVO Pravni centar kazao je za portal Romalitika da se svi zainteresovani mogu obratiti njemu lično za više informacija o tome kako da pribave potrebnu dokumentaciju, i da tu takođe mogu i konkurisati za stan.\nVišenamjenski centar na Koniku\n„Javni poziv je otvoren od 23. jula 2018. godine i trajaće sve do 16. avgusta 2018. godine. U kancelariji u kojoj radim na Koniku mogu dobiti više informacija o pozivu. Takođe, pružiću im svoju podršku u prikupljanju dokumentacije, bitno je da se do 16. avgusta preda dokumentacija“, poručio je Pajazitaj i dodao da je do sada već predato 20 zahtejva za dodjelu stana.\n„Informaciju sam dobio od zaposlene u ministarstvo, Budimirke Đukanović koja je ovde kod nas došla sa Javnim pozivom i zamolila me da ih podijelim u Kampu sa ciljem da informišem stanovnike Kampa“, objasnio je Pajazitaj i dodao da ne zna zašto iz ministarstva negiraju da je objavljen javni poziv.\nDo objavljivanja ovog teksta redakcija Romalitike i zaposleni u PR službi Ministarstva nijesu uspjeli da stupe u kontaktu sa Budimirkom Đukanović, inače zaduženom za realizaciju Regionalnog programa stanovanja u Ministarstvu rada i socijalnog staranja.\nPoslednje azurirano ponedjeljak, 30 jul 2018 21:44\nObuka za profesionalno i transparentno upravljanje finansija za organizacije mreže YBH4WBT\tBeriša: Crna Gora nije društvo jednakih\napr 04, 2018 1914 Hronika\nnov 03, 2017 1881 Zanimljivosti


Beograd Velograd: Orange Bike Ride 2018 - Dan u Beogradu\nNaslovna » Izlasci » Sport » Beograd Velograd: Orange Bike Ride 2018\nBeograd Velograd: Orange Bike Ride 2018\nAh Neša 18. juni 2018. Sport Postavite komentar\nU subotu, 23. juna od 17.00, na Trgu republike u okviru festivala biciklizma Beograd Velograd 2018 biće održana Orange Bike Ride.\nOkupljanje biciklista je od 16.00.\nOrange Bike Ride promovisaće bicikl kao zdravo, ekonomično i ekološko prevozno sredstvo.\nBeograd Velograd je međunarodni biciklistički festival čiji je cilj da učini Beograd bezbednijim, čistijim i srećnijim gradom, kao i da se utiče na smanjenje nivoa buke i zagadjenja u gradu.\nBeograd Velograd peti put organizuju beogradsko društvo „Velograd“ i Ambasada Holandije koji nastoje da podstaknu što veći broja kompanija da tokom cele godine svojim programima za zaposlene doprinosile razvoju biciklizma kao prevoznog sredstva.\nOrange Bike Ride završiće se u Staroj ciglani u okviru festivala Devet.\nPosle vožnje biće organizovana biciklistička pijaca gde će različite kompanije predstaviti svoje proizvode vezane za biciklizam i proglašenje pobednika Like my Bike takmičenja. (danubeogradu.rs)\nTagovibeograd velograd biciklizam ciglana ekologija izlasci leto u beogradu orange bike ride sport trg republike\nPrethodni Leto u Beogradu: Četvrtak, 21. jun, 12 časova i 7 minuta\nSledeći Treći Belgrade Cruiser Cup 2018 na Savi


Konkretne koristi koje lideri imaju kada osećaju tugu\nKakve koristi lideri imaju od emocije tuge\nEmocionalna agilnost kao koncept podrazumeva da se emocije ne dele na pozitivne i negativne. Svaka emocija je dragocena informacija kojom se svesno upravlja, umesto da se nesvesno potiskuje.\nTuga je kao emocija danas na neki način neprihvatljiva, naročito u poslovnom okruženju. Zbog toga se događa da klijent koji dolazi na coaching ponekad odbija da “vidi” da oseća tugu. Kada je takav stav u pitanju, u radu s klijentima mora da postoji otvorenost, strpljivost i podrška za proces otkrivanja tuge. Ona se često nosi ispod emocija koje se smatraju prihvatljivim ili, na primer, konflikta na radnom mestu.\nOptimizam ne isključuje tugu\nNa prvi pogled, može da deluje da je tuga proterana iz leadershipa. Od lidera se očekuje da neguju pozitivno razmišljanje i (stav) očekivanje pozitivnih ishoda svojih akcija, te zdrav optimizam. Stabilno dobro raspoloženje i rad na tome da kod njih prevladavaju prijatne emocije danas se nekako podrazumeva.\nIpak, postavlja se pitanje da li bi čovek osećao tugu kada nam više ne bi bila potrebna. Meni deluje da više ne bi postojala u svetu emocija ako čoveku ne bi bila za nešto korisna. Možda je to samo manje očigledno nego kad su neke druge emocije u pitanju.\nZašto lideri osećaju tugu\nPonekad zato što smatraju da nisu dovoljno dali ili izvršili uticaj koji su želeli da donese određene rezultate u organizaciji. Zato što njihov predlog nije prihvaćen ili zato što nisu dobili očekivano unapređenje. U nekim slučajevima, zato što su spremni da rade na tome da reše neki stari problem koji je ostao nerešen.\nUpravljanje emocijama podrazumeva da čovek, za početak, može dobro da razume i razlikuje situaciju od svoje emocionalne reakcije. Da prepozna, identifikuje emociju, njen intenzitet, uticaj na njega i događaje izvan njega (naročito kad je konflikt u pitanju). Dobro vođenje sebe uvek kreće od takve praktične samosvesti.\nPrijatna, osećanja koja se povezuju sa optimizmom, zadovoljstvom, mentalnim blagostanjem možemo namerno da izazivamo i intenziviramo kod sebe. Postoje naučno dokazane delotvorne prakse koje se danas koriste u poslovnom svetu i za privatne potrebe. Izražavanje zahvalnosti je jedna od najpopularnijih takvih tehnika.\nKoristi od osećanja tuge\nIntenzitet tuge takođe može da se reguliše, ali kod ove emocije je istraživanje delotvoran pristup. Na primer, zašto neko oseća tugu kada njegov predlog nije podržan (u organizaciji). Ukoliko neko sebi dozvoli da oseti tugu, umesto da je ignoriše, može da razume zašto se ona pojavila.\nPoznajem situaciju kada je neko otkrio da se iza tuge ne kriju misli o tome da ga neko ne vrednuje dovoljno, nego da mu je mnogo više stalo da kroz svoj posao ostvaruje uticaj na određene pozitivne promene u organizaciji, i da toga nije bio svestan. Da se nije pojavila situacija u kojoj ga je preplavila tuga, ne bi imao priliku da o svemu tome razmisli, razume svoje potrebe i odluči da će ubuduće jasnije i sa više entuzijazma da zastupa svoje predloge.\nPostoje istraživanja koja su pokazala da su značajne koristi od osećanja tuge, od toga da se neka situacija iz prošlosti jasnije vidi (tokom istraživanja ispitanici su pokazali da je bilo manje grešaka u pamćenju), preko manje pristrasnosti u stavovima, sve do povećavanja motivacije – baš kao u slučaju klijenta koga sam malopre pomenula.\nTakođe, istraživanja u oblasti komunikacije pokazuju da, iako su generalno bolje prihvaćeni komunikatori u pozitivnom stanju, koji s lakoćom komuniciraju asertivno, nasmejani su i često inspirišu druge – u nekim situacijama se komunikatori kod kojih je prisutna blaga tuga doživljavaju kao mnogo prijatniji sagovornici, ljubazniji i podržavajući. Štaviše, oni mogu da budu daleko uverljiviji, navodeći konkretnije argumente, što im često daje prednost u odnosu na komunikatore koji se trude da održe svoje srećno, pozitivno stanje.\nKada se pročita ovakav kratki informativni tekst, znam da sve može da deluje lako i jednostavno. Zato napominjem da u svemu ovome ne treba zaboraviti da je većini ljudi ipak potrebna podrška da razumeju svoje emocije, kako bi iz situacije u kojoj se nalaze izvukli i poslovne i lične benefite.


Dragan Stanković: Revizorski izvještaj je potvrda kvalitetnog i odgovornog poslovanja – The PRESTIGE\nBUSINESS KLUB 14.05.2021.\nRUGIPP je od Glavne službe za reviziju javnog sektora Republike Srpske ove godine dobio najbolji izvještaj do sada sa ukupno tri preporuke, jednu manje u odnosu na prošlogodišnji izvještaj\nRepublička uprava za geodetske i imovinsko-pravne poslove /RUGIPP/ dobila je pozitivno mišljenje Glavne službe za reviziju javnog sektora Republike Srpske o provedenoj finansijskoj reviziji za 2020. godinu. RUGIPP pozitivno mišljenje dobija po četvrti put, što je potvrda kontinuiranog, kvalitetnog i odgovornog rada jedne od najvećih i najvažnijih institucija Republike Srpske – kaže Dragan Stanković V.D. pomoćnika direktora RUGIPP-a za ekonomsko-finansijske poslove.\n– Ako se uzme u obzir složeni sistem poslovanja koji je organizovan u 64 organizacione jedinice raspoređene na teritoriji cijele Republike Srpske, kao i veliki broj transakcija koje se obavljaju posredstvom dva organizaciona fonda i jedne jedinice za implementaciju projekta Svjetske banke, pozitivan revizorski izvještaj dobija na još većem značaju.\nFinansijske transakcije i informacije iskazane u finansijskim izvještajima RUGIPP-a za 2020. su u svim materijalno značajnim aspektima u skladu sa propisima kojima su regulisane\nPozitivno su ocijenjene i nabavke sprovedene u okviru Projekta za registraciju nekretnina, te je potvrđeno da su sve procedure bile transparentne i saglasne sa smjernicama Svjetske banke za nabavku robe, radova i usluga. Takođe, Jedinica za implementaciju Projekta za registraciju nekretnina 12. marta 2021. godine dobila je pozitivno revizorsko mišljenje od nezavisne revizorske kuće „Baker Tilly Re Opinion“, koja je isto tako nabavke u okviru Projekta proglasila zadovoljavajućim u smislu kvaliteta, pouzdanosti, blagovremenosti i transparentnosti.\nPozitivno mišljenje Glavne službe za reviziju javnog sektora RS, značajno je i zbog činjenice da RUGIPP sprovodi milionske nabavke za potrebe vlastitog rada, ali i za angažovanje geodetskih organizacija, koje prema Zakonu o premjeru i katastru, obavljaju dio geodetskih radova.\nU revizorskom izvještaju ističu, između ostalog, da finansijski izvještaji RUGIPP-a istinito i objektivno prikazuju, u svim materijalno značajnim aspektima, finansijsko stanje imovine i obaveza na dan 31.12.2020. godine, prihoda, primitaka, rashoda i izdataka, kao i izvršenje budžeta za godinu koja se završava na taj dan, u skladu sa propisanim okvirom finansijskog izvještavanja za javni sektor važećim u Republici Srpskoj.\nKakve su preporuke Glavne službe za reviziju javnog sektora Republike Srpske za naredni period?\n– RUGIPP je od Glavne službe za reviziju javnog sektora RS ove godine dobio najbolji izvještaj do sada, odnosno dobio je ukupno tri preporuke, jednu manje u odnosu na prošlogodišnji izvještaj, koje će, kao i prethodnih godina nastojati da potpuno sprovede, te će nastaviti da radi u skladu sa pozitivnim pravnim propisima, domaćinski i ekonomično, u interesu svih građana Srpske.\nRevizori su u izvještaju za 2020. utvrdili da su javne nabavke realizovane apsolutno u skladu sa Zakonom\nU preporukama se navodi da je potrebno obezbijediti da se uplate zajednici etažnih vlasnika za troškove investicionog održavanja priznaju kao unaprijed plaćeni rashodi, shodno Pravilniku o računovodstvu, računovodstvenim politikama i računovodstvenim procjenama za budžetske korisnike, a da se nakon informacije o stvarnom utrošku istih izvrši analiza ulaganja.\nShodno tome, a prema računovodstvenim pravilima za budžetske korisnike, izvrši priznavanje ulaganja, te da se uspostavi pomoćna evidencija uplata i trošenja akontacija za investiciono održavanje. I da se prijem zaposlenih na određeno vrijeme, zbog privremeno povećanog obima posla, vrši u skladu sa Zakona o državnim službenicima, kao i da istovremeno uz budžetski zahtjev Ministarstvu finansija RS dostavlja i nacrt kadrovskog plana u skladu sa Pravilnikom o načinu izrade i sadržaju kadrovskog plana u republičkim organima.\nKakvo je mišljenje kada je riječ o usklađenosti aktivnosti, finansijskih tran- sakcija i informacija iskazanih u finansijskim izvještajima?\n– U ovom dijelu izvještaja dobili smo mišljenje s rezervom jer je tokom 2020. godine, na određeno vrijeme, zbog povećanog obima posla bio zaposlen 91 izvršilac na period duži od šest mjeseci, što nije u skladu sa Zakonom o državnim službenicima. Na rješavanju ovog pitanja RUGIPP kontinuirano radi, iako treba imati na umu da je zbog specifične vrste posla, nesmetanog pružanja usluga građanima i projekata koje RUGIPP realizuje, nekada nemoguće angažovanje kadrova ograničiti na period od šest mjeseci, kao što je to u slučaju izgradnje autoputeva.


GODINA ZNAČAJNIH KORAKA ZA GENETSKI INŽENJERING LJUDI | Breakfast | Magazin\nGODINA ZNAČAJNIH KORAKA ZA GENETSKI INŽENJERING LJUDI\nInnovation Science // 31.12.2015.\tKada su istraživači u Kini ove godine objavili rezultate eksperimenata modifikovanja DNK ljudskog embriona, ovo je izazvalo određene strepnje unutar naučnog establišmenta. Mesec dana pre toga, grupa vodećih genetičara je stavila veto na modifikovanje gena embriona s obzirom na veliki rizik koji ovakve procedure mogu da nose. Na samitu u Vašingtonu su se naučnici iz celog sveta složili da bi istraživanja trebalo da se nastave, ali da bi bilo previše rizično dozvoliti da genetski modifikovani embrion izraste u ljudsko biće.\nIpak, kada se istoričari nauke za koju godinu osvrnu na 2015. godinu, ona će biti označena kao godina kada je genetski inženjering ljudi postao prihvatljiv. Dok su oči sveta bile uperene na samit u Vašingtonu, u Britaniji je odobrena određena vrsta genetskog modifikovanja čoveka. Ovo još uvek ne omogućava stvaranje dizajnerskih beba, ali ove izmene u genima će biti nasledne i uticaće na genetsku sliku budućih generacija.\nNauka još uvek nije razvila dovoljno preciznu alatku kojom bi mogla da modifikuje konkretne gene koji su zaduženi za određene performanse kod ljudi, a jedina predvidljiva upotreba modifikovanja gena je za sada u cilju sprečavanja bolesti. U Britaniji je ove godine zvanično odobrena terapija mitohondrijalne zamene, procedura koja je u SAD testirana i zabranjena pre 13 godina.\nVeliki broj žena ima falične mitohondrije – delove ćelije koje igraju ključnu ulogu u pretvaranju hrane u energiju koja pokreće telo. S obzirom da se mitohondrije i njihov DNK prenose sa majke na dete, transplantacija mitohondrija od strane trećeg donatora je neophodna kako bi začeće bilo moguće. Na taj način, takav embrion bi imao genetski materijal tri roditelja. Na ovaj način bi se predupredio niz mitohondrijskih bolesti kod deteta poput lošeg rasta, autizma ili dijabetesa. Pored etičkih, javile su se i naučne bojazni povodom genetskog modifikovanja DNK koji se prenosi sa majke na dete i nepoznatih rizika koje ono nosi.\nTokom 2012. godine, Agencija za ljudsku oplodnju i embriologiju u Britaniji (HFEA) je ovu procedure proglasila “ne-nebezbednom” i pokrenula javnu raspravu o uvođenju ove terapije. Ove godine je u parlamentu odlučeno da se ova terapija odobri i započeo je proces aplikacije i licenciranja ove procedure.\nČovek već uveliko koristi genetski inženjering kako bi modifikovao useve ili bakterije, a sada je jedna od naučno najnaprednijih država sveta donela istorijsku odluku da je u redu genetski modifikovati ljude. Genetsko modifikovanje ljudi može postati realnost tek za nekoliko decenija, a ova terapija predstavlja jedan od prvih koraka. Ovo nam daje vremena da promislimo zdravstvene rizike i etičke posledice postupaka koji će imati ozbiljne implikacije za sve buduće generacije.


Posle odluke Vlade Srbije o novoj vlasničkoj strukturi "Mobtela", gotovo neizbežan arbitražni spor u Cirihu\nVlada gubi od Karića na\nDokumentacija, na osnovu koje je doneta odluka o većinskom vlasništvu u "Mobtelu", nema nikakvu važnost na svetskoj sceni, kaže za "Glas" Branislav Anđelić. Evropska unija zahteva da se država odrekne vlasništva u najmanje jednom mobilnom operateru i da reorganizuje kompletan sektor telekomunikacija po evropskim standardima\nDržava Srbija od juče, prema odluci vlade, ne pretenduje samo da postane većinski vlasnik "Mobtela" već će, ako joj uspe ta inicijativa, postati i vlasnik celokupne telekomunikacione infrastrukture. To znači da država poseduje mrežu mobilne telefonije "Telekoma Srbija" 064, zatim, prema Izveštaju vladine komisije za ispitivanje vlasništva u "Mobtelu" 58,76 odsto te kompanije, kao i 80 odsto celokupnog "Telekoma Srbija", odnosno fiksne i mobilne telefonske mreže.\nTome treba dodati i monopol na fiksnu telefoniju, koji ističe juna naredne godine. Međutim, bez obzira što država već poseduje sve nabrojano i što tako predstavlja gotovo apsolutnog monopolistu najprofitabilnije infrastrukture, ta činjenica vladi ne olakšava poziciju, jer u ovom sektoru vlada potpuni haos.\nNaime, Evropska unija zahteva da se država odrekne vlasništva u najmanje jednom mobilnom operateru i da reorganizuje kompletan sektor po evropskim standardima. Međutim, Srbija do sada nije uradila gotovo ništa da reorganizuje okosnicu ove infrastrukture "Telekom Srbija", a sve je očiglednije da je međunarodni arbitražni spor oko "Mobtela" neizbežan.\n- Ova vlada gotovo da nema nikakvih šansi da dobije spor oko vlasništva u "Mobtelu" pred međunarodnim arbitražnim sudom. Dokumentacija, na osnovu koje je doneta odluka o većinskom vlasništvu u toj kompaniji, nema nikakvu važnost na međunarodnoj sceni. Recimo, podatak da država BK trejdu nije naplatila licencu za obavljanje delatnosti nije predmet interesovanja međunarodne arbitraže.\nTo znači da arbitraža nikako nije u interesu države, jer će proces trajati nekoliko godina, a sve dok on traje država nema nikakve ingerencije nad "Mobtelom". Dakle, dok traje postupak, većinski vlasnik će uzimati godišnje profit od 100 do 140 miliona evra, a država neće dobijati ništa - kaže za "Glas" Branislav Anđelić, nekadašnji stečajni upravnik u "Mobtelu" i bivši direktor vladine Agencije za informatiku.\nEvidentno je, kaže Anđelić, da Bogoljub Karić ide na arbitražni proces, jer mu odugovlačenje ide u korist iz nekoliko razloga. Prvi je uzimanje profita, a drugi je politički razlog. On je sada značajan politički faktor. Radiće na obaranju ove vlade, a u narednoj će sigurno zauzeti mesto u njoj, što znači da ima povoljniju poziciju od svih stranaka u vladi, kaže Anđelić.\n- Dogovor prošle vlade sa Karićem, ubeđen sam, bio je dobar i povoljan za državu. Tada je Karić ponudio šest odsto vlasništva, kako bi država postala većinski vlasnik i kako bi mogla da proda deo "Mobtela". Privatizacija dela te kompanije bila bi obaveljena, a ove godine bilo bi inkasirano od 400 do 500 miliona evra. Prethodna vlada bila je tada u lošoj političkoj poziciji, pa je dogovor morao biti poništen, jer bi političke faktore te vlade optužili da su napravili nepovoljan aranžman sa Karićem i da je neko korumpiran. Objavljivanjem nalaza komisije vlada je sebi otežala poziciju, jer bi novi dogovor sa Karićem javnost sigurno protumačila kao poraz - kaže Anđelić.\nDekan ETF-a Branko Kovačević, inače predsedavajući vladine Komisije za utvrđivanje vlasništva u "Mobtelu", kaže da je reorganizacija "Telekoma Srbija" spor proces i da ta kompanija ne može da se izmeni do 2007. godine.\n- Telekomunikacioni sektor nije uređen. Arbitraža pred međunarodnim sudom zbog "Mobtela" bila bi pogubna i za državu i za kompaniju. U slučaju da Karić odluči da ide na arbitražu, država može da raspiše tender za trećeg mobilnog operatera. Za 064 mrežu država ne može da dobije puno, a za licencu druge fiksne telefonije mogli bismo da inkasiramo oko 700 miliona evra - kaže Kovačević.\nGovoreći o telekomunikacionom sektoru Srbije, Anđelić kaže da u narednoj godini, kada istekne monopol na fiksnu telefoniju, očekuje žestoke lomove. Rukovodstvo "Telekoma Srbija" nije do sada, tvrdi Anđelić, ništa uradilo na restrukturiranju, demonopolizaciji i pripremi za privatizaciju.\n- Ta državna kompanija će bankrotirati posle gubljenja monopola na fiksnu telefoniju, juna 2005. Cena na tržištu drastično će joj pasti, a konkurentske firme, poput "Serbia Brod Band" iz Kragujevca u kojoj vlasničkog udela ima Soros, ponudiće građanima uz fiksni priključak i Internet. Ta kompanija mogla bi za kratak period da privuče milion korisnika. "Telekom Srbija" neće moći da odgovori konkurenciji, jer joj snižavanjem cena preti bankrot - upozorava Anđelić i naglašava da je glavni problem to što se rukovodstvo "Telekoma" nada da će Vlada Srbije produžiti monopol na fiksnu telefoniju.\nIako je vlada raspisala tender za finansijskog savetnika za telekomunikacije, što znači da su svesni složene situacije u sektoru, taj savetnik neće uspeti da uradi mnogo jer su otpori demonopolizaciji i restrukturiranju u "Telekomu Srbija" izuzetno jaki. Bivši savezni ministar za telekomunikacije Boris Tadić predlagao je, podseća Anđelić, da se oformi ministarstvo za informacione delatnosti, da se tako objedine sve ingerencije. Jedino tako, dodaje on, mogli smo da počnemo da rešavamo sve probleme u ovom najprofitabilnijem sektoru.\nKljuč problema je privatizacija. "Telekom Srbija" ima dnevni promet od 1,2 miliona evra, što je odličan osnov za korupciju i zloupotrebe. Otpori demonopolizaciji i restrukturiranju u ovoj kompaniji zbog toga i ne čude.\nBK: Vlada ne može da menja odnose u "Mobtelu"\nBK trejd ocenio je juče da Vlada Srbije nema pravo da menja vlasničku strukturu "Mobtela", pošto je pred međunarodnom arbitražom u Cirihu i dalje u toku postupak kojim treba da bude utvrđen odnos vlasništva. Pravna zastupnica BK trejda Jovanka Babić istakla je da je "sa pravnog aspekta, težina vladine odluke realna, koliko i da je UO BK trejda konstatovao da on ima 70 odsto vlasništva".\nSava Anđelković, pravni zastupnik BK grupe, rekao je da niko, pa ni Vlada Srbije, ne može da menja odnos vlasništva kapitala, jer je taj odnos upisan u Trgovinskom sudu.\n- Izveštaj Komisije nije presuda nikakvog suda, to je predlog jednog partnera, a ne ultimatum. Dobro je što je vlada shvatila da oba partnera vlasništvo treba da reše mirnim putem, van suda. Ukoliko počne sudski postupak, on može trajati godinama, a za to vreme opašće vrednost kompanije. Takođe, dok se ne promeni struktura vlasništva, Vlada ne može da proda "Mobtel" - kazao je Anđelković.\nDirektor "Telekoma" ne sme da priča\nDraško Petrović, generalni direktor "Telekoma Srbija", juče nije mogao da komentariše usvajanje Izveštaja Komisije o novim vlasničkim odnosima u "Mobtelu" (BK trejdu iz Moskve pripalo je 41,24 odsto, a JP PTT saobraćaja "Srbija" 58,76 odsto).\n- O "Mobtelu" i novim vlasničkim odnosima ne smem da pričam, zabranila mi je vlada - rekao nam je juče "u poverenju" Petrović, ali nije hteo da precizira koji članovi Vlade su mu to sugerisali.\nKako smo nezvanično saznali, juče je u Vladi Srbije održan sastanak članova nove Komisije, određene da pregovara sa predstavnicima BK trejda o promeni vlasništva. Članovi su dobili preporuku da se ne izjašnjavaju javno o predstojećim koracima, ali su nas uveravali da će se sve raditi po zakonu i transparentno.\nVlada gubi od Karića na međunarodnom sudu


Predsedica Kosova Atifete Jahjaga osudila je incident koji se u noći između nedelje i ponedeljka dogodio u Goraždevcu.\nU kratkom saopštenju predsednica Kosova naglašava da se neće dozvoliti da takvi incidenti pokvare poboljšane međuetničke odnose na Kosovu.\n“Policija Kosova i organi reda su sada mobilizovani kako bi izvršioce ovog dela izveli pred lice pravde i pozivam građane Kosova da pomognu u rasvetljavanju ovog slučaja”, kazala je Jahjaga.\n19.04.2021 Danas bez protesta u Gračanici. Borisavljević: Naći rešenje za bezbednosnu situaciju (264)\n19.04.2021 Ugostiteljski objekti počeli sa radom, ali su na nenadoknadivom gubitku (232)


- Vrste usluga\n- Predaje dokumenata i preuzimanje prevoda\nVrste usluga Za svaki dokument na jezicima koji prevodimo Vam nudimo i mogućnost overe stalnog sudskog tumača-sudskog prevodioca.\nUsluge prevodjenja - obuhvataju prevode tekstova iz različitih opštih i stručnih oblasti, prevode ličnih i poslovnih dokumenata i internet/web prezentacija.\nUsluge sudskog tumača-sudskog prevodioca (overeni prevodi) - se odnose na prevodjenje i overavanje bilo kog prevoda pečatom ovlašćenih sudskih tumača-sudskih prevodilaca. Veliki broj prevoda mora biti overen na ovaj način, kako bi bili priznati od strane nadležnih institucija.\nLektorisanje - podrazumeva da u prevedenim tekstovima koje nam dostavite ispravimo nepravilnosti i jezičke nekorektnosti. Prevode uskladjujemo s duhom jezika na koji su prevedeni i time se dobija najviši kvalitet prevoda. U prevodima koje mi obavljamo, bez ili overom sudskog tumača-prevodioca, je uključena i usluga lektorisanja.


DJB: Proklizao tender u Apatinu | Autonomija\nDJB: Proklizao tender u Apatinu\nPo svemu sudeći neko je izvršio pritisak na komunalnu inspekciju, koja bez problema kažnjava građane ukoliko drže građevinski materijal ili ogrev za zimu ispred kuće, odnosno na javnoj površini\nPokret Dosta je bilo iz Apatina optužio je lokalnu vlast za nepoštovanje tenderske procedure za postavljanje klizališta u tom gradu.\n„Ponašanje lokalne vlasti u opštini Apatin na čelu sa Srpskom naprednom strankom je blago rečeno zabrinjavajuće. Da li za to imaju ‘blagoslov’ premijera ili samo oponašaju njegov odnos prema institucijama ove države, ali i novinarima, nije teško zaključiti. Do kojih osionosti idu granice funkcionera SNS-a svedoči nam i poslednji tender, a koji je jedinstven po tome što je ponuđač počeo radove i pre nego što je tender završen“, saopštio je danas DJB.\nU saopštenju se navodi da je sedam dana pre završetka tendera neko je već počeo sa postavljanjem klizališta, čime je prejudiciran sam izbor najboljeg ponuđača.\nDJB pita gradsku vlast znači li to da je sa nekim zaključen ugovor pre isteka tendera i ko je izdao i na osnovu kog pravnog osnova komunalnu saglasnost da se postavi klizalište na javnu površinu u centru grada trećem licu.\n„Po svemu sudeći neko je izvršio pritisak na komunalnu inspekciju, koja bez problema kažnjava građane ukoliko drže građevinski materijal ili ogrev za zimu ispred kuće, odnosno na javnoj površini“, ističe se u saopštenju.\nDJB ukazuje i da postoje i druge nelogičnosti vezane za ovaj posao, među kojima ističu to da će vlasniku biti isplaćeno iz budžeta dva miliona dinara, dok se iznajmljivanje opreme za klizanje posebno naplaćuje građanima.\n„Pošto je najam klizališta već plaćen iz džepa svih građana opštine Apatin, zašto se dodatno naplaćuje i oprema, a ukoliko bi došli sa sopstvenim klizaljkama opet bi morali da platite cenu za sat vremena klizanja i to ne opštini već vlasniku klizališta. Lep posao za vlasnika, ali loš za građane Apatina“, zaključuje DJB.


U osnovi projekat se bavio unaprijeđenjem turističke infrastrukture sa razvijenim, kreiranim i promovisanim turističkim proizvodima namijenjenim razvoju seminarskog i konferencijskog turizma (seminarski infrastrukturni kapaciteti i resursi u turističkom naselju Kotromanićevo i u Evropskoj etno kući na lokalitetu Preslica).\nStvorena samoodrživa ponuda namijenjena iskorištavanju izgrađenih kapaciteta u seminarskom turizmu na ruralnom području u skladu sa potrebama stanovništva i privrede koja će, kao dugoročni rezultat, imati uticaj na ekonomske uslove i kvalitet života u ciljnim područjima.\nObučene ciljne grupe, odabrane u skladu sa principima ravnopravnosti i inter-etničke saradnje čija znanja i novostečene vještine odgovaraju potrebama novokreiranih seminarskih turističkih kapaciteta na ruralnom području. (ukupno 10 osoba).\nPotpisan i promovisan Protokol o saradnji OCD i opštine Doboj na implementaciji projekata iz oblasti turizma i podsticanja razvoja proizvodnje kao prvi korak ka uspostavljanju šireg institucionalnog mehanizma saradnje opštine sa civilnim društvom i poslovnim sektorom.\nProjekat je realizovan u periodu od decembra 2009.godine do kraja avgusta 2010. godine u partnerstvu sa Organizacijom za razvoj turizma regije Doboj, ROTOR i u saradnji sa Odjeljenjem za pravne poslove opštine Doboj.


Srbobran proglašen ugroženim područjem od ptičjeg gripa\nObjavljeno utorak, 31 januar 2017 16:02\nKanal Dunav-Tisa-Dunav u Srbobranu proglašen je ugroženim područjem od ptičjeg gripa. Veterinari upozoravaju da domaću živinu treba sprečiti da dođe u dodir sa divljim pticama kako ne bi došlo do zaraze.\n- Veterinarske stanice dobile su nalog od inspekcije, obilazimo domaćinstva, obaveštavamo ih, vakcinišemo protiv živinske kuge, koja to nije, ali zbog dizanja imuniteta ipak daje neku stabilnost. Domaćinstva bi trebalo da poslušaju savet da ne puštaju živinu, već da je drže zatvorenu u dvorištima. To je jedna od osnovnih mera preventive - rekao je veterinar Vojislav Blažin, dodajući da se sva živina na zaraženom području mora uništiti.\nVeterinari kažu i da bolest nije opasna po ljude u ovom trenutku.\nPovodom ove situacije, 31. januara 2017. godine u Srbobranu je održana sednica Štaba za vanredne situacije kojom je predsedavao predsednik opštine Neško Čestić. Ovom sastanku osim članova opštinskog štaba prisustvovali su i načelnik južnobačkog okruga Milan Novaković, kao i Dragan Cvetičanin načelnik Uprave za vanredne situacije sa svojim saradnicima. Cilj ovog sastanka bilo je postizanje višeg nivoa zaštite u spašavanju i preventivnom delovanju.\nNačelnik Južnobačkog okruga Milan Novaković je za naš radio rekao da veterinarske inspekcije vrše opservaciju kompletnog terena opštine Srbobran.\n- Zasad nemamo neke alarmantne pokazatelje, sem labudova koji su otkriveni, gde je u dve laboratorije dokazano postojanje ptičjeg gripa H5N8. Nema nikakve bojazni po zdravlje stanovništva, jer se ova vrsta ptičjeg gripa ne prenosi na ljude.\nOn je sa druge strane apelovao na sve one koji imaju živinu da je drže zatvorenu i da ne dolazi u kontakt sa divljim pticama, kao ni komšijska živina jedna sa drugom.\n- Ako veterinari posete neko domaćinstvo, neka ljudi znaju da oni rade samo svoj posao u nameri zaštite životinja, a i samih domaćinstava. Isto tako, u slučaju da držaoci živine primete bilo kakve netipične pojave, neka odmah obaveste ordinirajućeg veterinara, odnosno bilo koji organ kako bi veterinarski inspektori mogli da izađu na lice mesta i provere da li se radi o potencijalnoj opasnosti oboljenja ptičjeg gripa.\nMinistarstvo poljoprivrede je garant, u slučaju potrebe eutanazije određenog dela živine, da će šteta biti nadoknađeno u realnoj vrednosti, kao što je to bilo u Kovilju gde je isplaćen novac u iznosu od 605.000 dinara za preko 20 domaćinstava kojima je živina, nažalost, morala biti ubijena.\nNovaković naglašava da su sve službe na terenu i rade svoj posao profesionalno, a da i on svakodnevno dobija izveštaje. Načelnik budno prati situaciju zajedno za predsednikom opštine Neškom Čestićem i svima iz lokalne samouprave zaduženim za taj deo posla.\nPrema njegovim rečima, građani mogu biti bezbrižni, jer će inspekcija uraditi svoj posao i pokušati da zaštiti sva jata koja su na zaraženom području.\nInače, zaraženim područjem proglašena je zona oko Apatina, u Žablju je takođe objavljena epidemija ptičjeg gripa, a zabeleženi su slučajevi uginuća labudova na području Zrenjanina i u blizini Bečeja.


Taoci smo Izbornog poltronizma |\nVanredni izbori na svim nivoima su iznuđeni od strane Evropske unije. Oni smatraju da je trenutna politička situacija takva, da je vlast u Srbiji na zenitu svoje popularnosti među građanima, i da je sad pravi trenutak da se ostvare svi oni ciljevi koji se unazad deceniju nisu mogli iznuditi od prethodnih političkih struktura.\nKoalicija na vlasti predvođena Srpskom Naprednom Strankom se nada da će nakon ovih izbora steći apsolutnu vlast kako bi poslušno završile započete neoliberalne reforme.\nNaime, po sredi je (žargonski rečeno) likvidacija srpske države. One političke strukture koje nakon izbora budu činile vlast u Srbiji, moraće da završe započete reforme koje podrazumevaju priznanje nezavisnosti Kosova, likvidaciju Republike Srpske, primanje na hiljade izbeglica, uništavanje slobodnih medija, sindikata i svih onih koji se protive Evropskim integracijama.\nPri tome cilj ekonomske politike i neoliberalnih reformi nije da se obezbedi privredni oporavak Srbije – kako se to predstavlja gromoglasno ovdašnjoj javnosti, već da se obezbede povoljni uslovi za delovanje stranih kompanija. To predviđa visoka nezaposlenost, jer samo tako strani ulagači u srpsku privredu mogu imati jeftinu i poslušnu radnu snagu.\nDok se na ovaj način briše identitet jedne države na Balkanu, “desnica” sve više jača na temeljima socijalnog nezadovoljstva građana, što nije svojstvena ovom opozicionom bloku već “levo” orjentisanim političkim pokretima koje pak sve više naginju neoliberalnim idejama – što bi se narodski reklo: “jebe lud zbunjenog”.\nOpozicione političke stranke su svesne da ne mogu poraziti Vučića na vanrednim parlamentarnim izborima pa se i ne trude da svoj politički program zasnivaju na realnoj alternativi koja bi stala na put zahuktaloj Evropskoj integraciji.\nSvaki slabiji, Vučićev rezultat (ispod 45%) opoziciji će dati više prostora za postizbornu koaliciju sa SNS-om. Za opoziciju tu tek počinju pravi izbori, jer će se nadmetanje stranaka sa glasačkih kutija preneti na teren poltronskog dodvoravanja iako su svi svesni da su u “Cara Trojana” kozije uši ali će se zarad pozicije u vlasti zaboraviti sva predizborna obećanja, uvrede i laži.


SBUN osudio Severnu Koreju zbog raketne probe\nSavet bezbednosti UN osudio je Severnu Koreju zbog ispaljivanja balističkih raketa i saopštio da će preduzeti “značajne mere” kao odgovor na poslednje probe, što je Pjongjang ocenio kao “provokaciju”.\nTekst rezolucije o osudi balističkog testiranja usvojen je u petak jednoglasno i za njega je glasalo svih 15 članica Saveta bezbednosti, medju kojima i Kina, glavni saveznik Severne Koreje.\nU rezoluciji se navodi da će Savet “nastaviti da pažljivo prati situaciju i preduzeti značajne dodatne mere”, ali nije precizirano o kojim se merama radi.\nZvaničnik Ministarstva spoljnih poslova Severne Koreje Džon Min Dok oštro je reagovao na osudu Saveta bezbednosti, navodeći da je diskusija koja se pod vodstvom SAD vodila u Savetu “provokacija” i da njegova zemlja razvija nuklearni raketni program kao odgovor na “nuklearno zastrašivanje koje sprovodi Vašington”.\nJapanski premijer Šinzo Abe potvrdio je da je projektil posle predjenih 500 kilometara pao u zonu vazdušne odbrane Japana i ocenio taj potez kao “ozbiljnu pretnju i neodgovorni čin koji se ne sme tolerisati”.\nSevernokorejski lider Kim Džong Un je, prema navodima državne agencije KCNA, ocenio balističku probu kao “uspešnu” i dodao da “njegova zemlja postaje deo nuklearne elite koja ima kapacitet za izvodjenje nuklearnih napada”.\nSeverna Koreja ispalila je 24. avgusta raketu tipa KN-11 iz podmorničke baze nedaleko od grada Sinpo, a satelitski snimci pokazali su da je posle predjenih 500 kilometara pala u identifikacionu zonu protivvazdušne odbrane Japana.\nPosle višemesečnih tenzija oko raketnih proba Pjongjanga, stručnjaci su ocenili da su odnosi dve Koreje u najtežoj krizi od 1970-tih godina.


Naslovna Info Opštinske vesti Održana radionica o vršnjačkom i digitalnom nasilju\nPrva radionica Fondacije "Tijana Jurić" održana je juče u OŠ "Vuk Karadžić"\nBAČKA PALANKA: U četvrtak, 27. septembra, u amfiteatru Osnovne škole „Vuk Karadžić“ u Bačkoj Palanci, održana je prva radionica Fondacije „Tijana Jurić“.\nRadionicu je učenicima sedmih i osmih razreda održao osnivač Fondacije, gospodin Igor Jurić, a tema je bila bezbednost na internetu. Učenici su sa Igorom podelili svoja iskustva u vezi sa internetom i načinom na koji ga koriste i čuvaju svoju privatnost odnosno bezbednost.\nU toku radionice, kroz kratke filmove snimljene na osnovu istinitih događaja, predstavljene su im sve potencijalne opasnosti i zamke virtuelnog sveta, te načini kako da se od njih zaštite.\nFondacija „Tijana Jurić“ bavi se podizanjem svesti javnosti kroz edukativne radionice i projekte o svim vidovima nasilja i trgovine ljudima. Sporazum o saradnji Fondacije i Opštine Bačka Palanka potpisan je prošlog meseca i podrazumeva održavanje radionica u svim školama i predškolskoj ustanovi na teritoriji opštine Bačka Palanka.\nPodršku održavanju prve radionice pružili su svojim prisustvom predsednik opštine Bačka Palanka Branislav Šušnica, predsednik Skupštine opštine Bačka Palanka Mita Lačanski i predstavnici Opštine zaduženi za obrazovanje i rodnu ravnopravnost.\nradionice Fondacije Tijana Jurić\nPrethodni tekstPreventivni pregledi srca u Bačkoj Palanci i Pivnicama\nSledeći tekstGde će biti postavljen spomenik Kralju Petru I u Bačkoj Palanci?


Ko je odgovoran za odbačene uginule svinje? - Portal NAŠE SELO\nsubota, 3. april 2021.\nKovilovo — I inspektori Ministarstva poljoprivrede, šumarstva i vodoprivrede i Sekretarijata za inspekcijske poslove grada uočili humke i komunalni otpad u blizini farme „Vizelj”, ali ne i uginule životinje. – Humke nisu otkopane na vreme, kako su predlagali članovi Udruženja „Eko-Pančevački rit”, da bi se utvrdilo šta se tu tačno nalazi.\nProstor u blizini farme „Vizelj”, koja je u zakupu klanice „Pavlović” iz Ćuprije, gde su pre izvesnog vremena otkrivene sporne humke ispod kojih su, prema tvrdnjama članova Udruženja „Eko-Pančevački rit” najverovatnije leševi oko 500 svinja, ovih dana je dezinfikovan. Nad humkama je izvršena i deratizacija i dezinsekcija.\nDa li se uginule svinje nalaze ispod naslaga zemlje trebalo je da utvrde veterinarski inspektori Ministarstva poljoprivrede, šumarstva i vodoprivrede, ali oni ih prilikom obilaska farme i humki 8. i 9. marta nisu uočili. Detaljan pregleda ovog terena, koji podrazumeva i otkopavanje humki, tada nije urađen. Utvrđeno je samo da se na tom prostoru između kanala i farme nalazi zemlja sa komunalnim otpadom, zbog čega je ovaj predmet prosleđen Sekretarijatu za inspekcijske poslove.\n– Otkopavanje humki sada nije ni preporučivo jer je proces raspada leševa već počeo. Možda bi se kao jedino rešenje moglo primeti uklanjanje gornjeg sloja zemlje i zasipanje tog dela živim krečom kao što se nekada radilo. Da je zemlja uklonjena onda kada smo izlazili na teren sa inspektorom, sve je moglo biti razjašnjeno. Sada inspekcija tvrdi da ovde nema leševa, a rade dezinfekciju. Zašto? – pita se jedan od članova Udruženja „Eko-Pančevački rit” i ističe da oni imaju fotografije sa datumom kada su leševi na gomili u blizini farme uslikani.\nIz farme „Pavlović” tvrde da su to fotografije od ranije, a mali broj životinja na farmi pravda postojećim remontom.\nZbog ove situacije i prebacivanja loptice sa ministarstva na grad, na terenu je bio i inspektor za zaštitu životne sredine Sekretarijata za inspekcijske poslove, ali ni on nije video leševe.\n– Komunalna inspekcija Sekretarijata za inspekcijske poslove je po službenoj dužnosti pregledala okolinu farme svinja „Vizelj”, ali komunalni inspektori ovog sekretarijata vizuelnim pregledom terena nisu uočili uginule životinje. Inspekcija nema ovlašćenja za nalaganje uklanjanja leševa uginulih životinja koje se navodno nalaze u blizini farme svinja „Vizelj” jer se one mogu ukloniti samo po nalogu veterinarskog inspektora – ističe se, između ostalog, u odgovoru sekretarijata.\nUočeno je, kako kažu u sekretarijatu, i da se na ivici ove farme i parcele, za koju je uvidom u katastar utvrđeno da nije reč o javnoj površini, već o poljoprivrednom zemljištu, nalazi određena količina kabastog otpada.\n– Komunalni inspektori će, u skladu sa svojim nadležnostima, za uklanjanje navedenog kabastog otpada pokrenuti upravni postupak – kažu u sekretarijatu.\nNjihov inspektor izvršio je i inspekcijski nadzor farme jer je ekološko udruženje prijavilo i da se otpadne vode sa farme izlivaju na okolno zemljište.\n– Utvrđeno je da se otpadne vode sa farme sistemom kišne kanalizacije sprovode u obodni kanal, a da se oko farme u prirodnim mikrodepresijama nalazi voda. Na osnovu utvrđenog stanja inspektor za zaštitu životne sredine je nadziranom zakupcu naložio da, preko ovlašćene stručne organizacije, ispita kvalitet otpadnih voda koje se iz objekta sistemom kišne kanalizacije upuštaju u obodni kanal. Zakupcu je naloženo i da izveštaj ovlašćene stručne organizacije o ispitivanju kvaliteta otpadnih voda dostavi inspektoru na uvid. Po dostavi originalnog izveštaja i njegovog razmatranja, inspektor za zaštitu životne sredine sekretarijata će preduzeti dalje mere iz okvira svojih nadležnosti. Naglašavamo da je na ovoj farmi svinja inspekcijski nadzor uradila i vodna inspekcija prilikom čega je zakupcu naloženo pribavljanje vodne dozvole, na osnovu Zakona o vodama – stoji u saopštenju Sekretarijata za inspekcijske poslove. Izvor Politika\nTagged kovilovo, svinje\nDa li kupovina evra radi štednje donosi gubitak?\nPosted on June 26, 2021 July 4, 2021 Author Sonja Cvetković\nGodina koja će ostati upamćena po krizi izazvanoj pandemijom donela je povećanje štednje kada je reč o bankama koje posluju u Srbiji. Podaci NBS ukazuju da građani naše zemlje tokom poslednjih meseci štede kao nikada pre. Centralna banka Srbije izvestila je početkom meseca da je štednja u domaćoj valuti dostigla nivo od 97,8 milijardi dinara, […]\nPovrtarstvo Subvencije Vesti\nPovrtari prvi dobili pomoć\nPosted on April 28, 2020 May 6, 2020 Author Sonja Cvetković\n28. april 2020. “Počela je isplata jednokratne pomoći poljoprivrednicima pogođenim posledicama pandiemije virusa Covid-19, a do kraja sledeće nedelje počeće isplata povoljnih kredita za obezbeđenje likvidnosti”, izjavila je Biljana Petrović, direktorica Uprave za agrarna plaćanja. Nažalost, Uredbom o novčanoj pomoći nisu obuhvaćeni mnogi poljoprivrednici Ona je bila gošća na on-line skupu posvećenom finansiranju poljoprivrede. Konferencija […]\nSerbia Organica: Zahtevi za podsticaje za kontrolu i sertifikaciju do 31. oktobra\nPosted on October 12, 2020 October 18, 2020 Author Sonja Cvetković\n12 oktobra, 2020 Rok za predaju zahteva za naknadu dela troškova plaćenog iznosa za kontrolu i sertifikaciju proizvoda dobijenih metodom organske proizvodnje je 31. oktobar. Reč je o podsticajima u visini 50 odsto vrednosti troškova, a za proizvođače sa područja sa otežanim uslovima rada u poljoprivredi to je 65 odsto vrednosti troškova. Pravo na subvencije […]\nIzvozimo najkvalitetniji, a uvozimo falsifikovani med\nMali subjekti u poslovanju hranom životinjskog porekla\nSEPA:Godinama dišemo prekomerno zagađen vazduh\nDigitalna zadruga za pomoć preduzetnicama\nPosted on February 7, 2019 February 7, 2019 Author Vladimir\nMini pivare su isplativ posao\nPosted on July 21, 2020 July 29, 2020 Author Sonja Cvetković\nNovi Konkurs IPARD nova šansa za seoski turizam u Srbiji


Iskoristimo potencijal Mediterana | EUME\nNaslovnica Info Press info Iskoristimo potencijal Mediterana\nIskoristimo potencijal Mediterana\nIzazovi sa kojima se suočavaju zemlje Mediterana i njihovi susjedi dominiraju medijskim naslovima i javnim raspravama. Pored već postojećih društveno-ekonomskih izazova, sukobi, terorizam, nasilni ekstremizam i radikalizam prijete našem regionu nestabilnošću i neizvjesnošću, podstičući ogromne tokove raseljenih osoba, izbjeglica i migranata. Ova kriza predstavlja veliku ljudsku patnju i ozbiljno utiče na stanje ekonomske i društvene otpornosti mnogih zemalja na Mediteranu, utičući na njihove kapacitete rješavanja problema nezaposlenosti mladih. Ti izazovi bacaju sjenku na potencijal za ekonomski rast i prosperitet koji ovaj region nudi svojim građanima, istovremeno čineći da zaboravimo mnoge segmente djelovanja koji su dostupni kako bi se iskoristio taj potencijal.\nKao ko-predsjedavajući Unijom za Mediteran, uvjereni smo da se posebnim pristupom u svakoj pojedinačnoj zemlji ovaj potencijal ne može učiniti dostupnim građanima regiona – starim i mladim, muškarcima i ženama. Naprotiv, moramo da djelujemo zajedno na koordinisan način na nivou regiona kako bi se taj potencijal iskoristio.\nOvo je ambiciozan plan koji slijedimo danas kada smo u Jordanu okupili 43 ministra za saradnju, planiranje ili finansije zemalja sjevernog i južnog Mediterana na prvom Ministarskom sastanku Unije za Mediteran posvećenom regionalnoj saradnji i planiranju.\nBliska saradnja i progresivna integracija tržišta doprinijele su prosperitetu, a time i stabilnosti Evrope. Danas se 95% trgovine u euro-mediteranskom regionu odvija unutar EU, a svega 4% između EU i južnih mediteranskih partnera i samo marginalnih 1% unutar regiona Bliskog istoka i sjeverne Afrike (MENA). Bolje saobraćajno, komunikaciono i trgovinsko integrisanje moglo bi doprinijeti povećanju trgovine i prilika za ulaganje, a time i poboljšati ekonomski rast i zapošljavanje u regionu.\nUnapređenje regionalne saradnje može da dovede do osjetne koristi za građane. Suočavamo se sa sličnim izazovima kada je riječ o našim mladim ljudima i potrebom za snažnim djelovanjem po pitanju njihovog obrazovanja i mogućnosti za zapošljavanjem. Zajednički su nam izazovi koji se tiču povezanosti i bezbjednog pristupa energentima – oblasti koje su ključne za prosperitet i stabilnost obje strane Mediterana. Moramo se zajedno pozabaviti društvenim i ekonomskim uzrocima migracija i sigurnosti, koristeći se regionalnim odgovorima. Urbani razvoj, infrastruktura i transportne mreže bi olakšale kretanje ljudi i stimulisale trgovinsku razmjenu i povećanje investicija.\nRazgovori koje ćemo imati 2. juna predstavljaju logičan sljedeći korak na putu koji je skiciran tokom brojnih posebnih sastanaka Unije za Mediteran posvećenih oblastima od zajedničkog interesa kao što su saobraćaj, energetika, razvoj privatnog sektora i zaštita životne sredine. Primarni cilj je da se pomogne u obezbjeđivanju adekvatnog finansiranja koje bi bilo dostupno za ove regionalne prioritete i zajedničke izazove.\nPotrebno je da udružimo sve instrumente postojeće saradnje i sredstva finansiranja od drugih partnera, i da više pažnje posvetimo projektima od zajedničkog regionalnog interesa. Moramo istražiti najbolje načine korišćenja, podsticanja i promocije javnih i privatnih investicija, akcionarskih fondova, i drugih inovativnih metoda finansiranja i mehanizama kako bi postigli naš dvostruki cilj: povećanje otpornosti i prosperiteta naših naroda. Takođe moramo da obezbijedimo da privatni sektor i civilno društvo budu dio naših napora za saradnju. Svojim nadležnostima i resursima, oni bi bili dopuna tradicionalnim instrumentima saradnje, čime se umnožavaju njihovi efekti.\nSa stanovišta EU, evropska susjedska politika koja oblikuje naše odnose sa MENA regionom, omogućava značajnu podršku regionalnoj saradnji. Nakon njene revizije u 2015. godini, ovaj sastanak će biti prilika da vidimo kuda idemo dalje zajedno.\nUnija za Mediteran, uključujući rad njenog Sekretarijata, je prerasla u jedinstvenu platformu za dijalog i promociju strateških projekata za region. Njena se uloga sprovodi u svim prioritetnim oblastima uspješnim održavanjem osam ministarskih sastanaka, 12 konferencija na visokom nivou i više od 120 radionica, okruglih stolova i ekspertskih radnih grupa; u okviru ciklusa koji se pokazao ključnim u procesu identifikovanja 45 projekata za koje se danas smatra da su od zajedničkog interesa. Zajedno sa mnogim projektima koji se sprovode između EU i naših zemalja na državnom, lokalnom ili regionalnom nivou, ovi napori čine obim saradnje koja svakodnevno donosi dobrobiti za naše građane.\nDvjema stranama Mediterana je potrebna dublja ekonomska integracija zasnovana na pristupu u kojem svaka strana dobija, a koji podržava globalne napore na izgradnji mira u regionu, stabilizaciji, rekonstrukciji i ekonomskoj integraciji. Nepokolebljivo smo posvećeni postizanju ovog cilja, korak po korak.\nAutori ovog teksta su ko-predsjedavajući Unijom za Mediteran, Imad N. Fakhuri, jordanski ministar za planiranje i međunarodnu saradnju i Johanes Han, evropski komesar za susjedsku politiku i pregovore o proširenju.\nIzvor: Delegacije Evropske unije u Crnoj Gori


5. mesto za Srbiju na Evropskom Timskom prvenstvu u X-wingu! – HoloNet Serbia\nPosted by Sava Veselinović on 24/08/2017 28/08/2017\nReprezentacija Srbije u X-wingu je uzela učešće na Evropskom Timskom Prvenstvu (ETC) koje održano u Salamanki, Španiji od 4 do 6. avgusta 2017. godine.\nReprezentaciju Srbije su činili 6 članova, po dva pilota za svaku frakciju u X-wingu i to su kapiten Jagoš Uskoković (Imperija), Filip Vukić (Imperija), Miloš Nikolić (Ološ), Josip Jakić (Ološ), Milan Avramović (Pobunjenici) i Sava Veselinović (Pobunjenici).\nNa ETC se plasiralo ukupno 8 reprezentacija, pored Srbije, još i Poljska, Engleska, Vels, Španija, Italija, Grčka i reprezentacija UN (sastavljena od igrača iz nekoliko zemalja Evrope). Turnir je trajao dva dana. U kvalifikacionoj fazi, prvog dana se igralo sedam kola, svako sa svakim. Nakon sedam odigranih rundi formira se rang lista timova i četiri prvoplasirana reprezentacije su bile Poljska, Engleska, Španija i UN koje su prošle u plej-of, a ostale reprezenzacije su otišle u plej-aut.\nRezultati tokom kvalifikacione faze:\nSrbija – Vels: 1 – 5\nSrbija – Italija: 2 – 4\nSrbija – Grčka: 5 – 1\nSrbija – Španija: 4 – 2\nSrbija – Engleska: 2 – 4\nSrbija – Poljska: 0 – 6\nSrbija – UN: 4 – 2\nReprezentacija Srbije je zauzela 5. mesto u veoma jakoj konkurenciji! Te nije uspela da se, poput prošle godine, plasira u polufinale.\nNa kraju Poljska je u finalu pobedila Englesku, te osvojila titulu drugi put za redom.\nVažno je napomenuti da su ove godine reprezentacije došle mnogo ozbiljnije pripremljene, te su se priključili igrači koji su inače vrsni piloti, koji učestvuju na velikom broju takmičenja tokom godine, širom Evrope i SAD-a.\nPored ETC-a, igrači iz Srbije su uzeli učešća i na turniru u pojedinačnoj konkurenciji i zauzeli mahom top10, top20 i top30 mesta.\nOrganizacija je uglavnom ispunila očekivanja, mada ima dosta mesta za napredak do sledeće godine kada se Evropsko Timsko Prvenstvo održava u Zagrebu, u Hrvatskoj. Nadamo se i boljem plasmanu reprezentacije Srbije na sledećem ETC-u.\ndruštvene igreetcratovi zvezdastar warsturnirX-Wing\nPrethodni članak HoloNet slavi treći rođendan!\nSledeći članak Predstavljeni „novi AT-AT“ i drednot Prvog Reda koje ćemo videti u Epizodi VIII!


Ministar Vojin Mitrović poručio: "BiH treba uvesti obavezan PCR test za sve ulaske iz inostranstva, zašto bi mi bili izuzetak?"\nMinistar Vojin Mitrović poručio: “BiH treba uvesti obavezan PCR test za sve ulaske iz inostranstva, zašto bi mi bili izuzetak?”\nPrema riječima ministra Mitrovića najveća je odgovornost na svim građanima da se pridržavaju svih mjera jer su zdravstvo i zdravstveni radnici na velikom udaru, pod pritiskom, sve više je oboljelih\nMinistar komunikacija i prometa Bosne i Hercegovine Vojin Mitrović izjavio je danas da je njegov lični stav da za ulazak stranih državljana u BiH, pa čak i za ulazak domaćih državljana koji borave vani, treba uvesti obavezan PCR test.\n“Moramo biti svjesni da u ovom trenutku sve zemlje u okruženju su uvele zaključavanja, zatvaranja, obavezan PCR test, obavezne karantine. Zašto bi mi bili izuzetak?”, kazao je Mitrović.\nOn je danas posjetio Regionalni ured AA za Balkan u Sarajevu, a prilikom razgovora o epidemiološkoj situaciji, vakcinaciji i mjerama koje su trenutno na snazi istakao je da je BiH u ovom trenutku jedina država koja nije uvela obavezan PCR za ulazak što znači da je BiH jedan prostor gdje mogu svi da dođu bez obzira da li su zaraženi ili nisu.\nOvom prilikom želim apelovati na sve građane BiH, prije svega da se pridržavaju epidemioloških mjera, da nose maske, da se drže distance, da se drže preporuka zdravstvene struke i ono što će raditi i rade entiteti a nadam se i sa nivoa Savjeta ministara da će konačno doći, a to je da se u što skorije vrijeme što veći broj ljudi vakciniše jer to je u ovom trenutku sigurno jedno od najboljih i najsigurnijih oružja za borbu protiv COVID-a”, izjavio je Mitrović.\nPrema njegovim riječima najveća je odgovornost na svim građanima da se pridržavaju svih mjera jer su zdravstvo i zdravstveni radnici na velikom udaru, pod pritiskom, sve više je oboljelih.\n“Koliko će naš zdravstveni sistem izdržati to je veliko pitanje prije svega zavisi od nas, naše odgovornosti i moramo biti odgovorni zbog sebe ali prije svega zbog zdravstvenih radnika, jer oni su taj prvi bedem i ti koji štite živote nas i naših najbližih, građana BiH”, rekao je Mitrović.


Ford GT predstavlja jedan od najboljih automobila za vožnju - AutoExclusive - Auto vesti, Novi, Luksuzni, Polovni automobili...\nFord GT predstavlja jedan od najboljih automobila za vožnju\nFord GT modeli su relativno redak prizor na evropskim putevima, ali je AutoTopNL kanal nedavno imao priliku da testira jedan od ovih američkih sprtaka...\nIako GT možda nema istu snagu kao pojedini njegovi rivali, ova mašina i dalje izgleda kao nešto što je neverovatno interesantno za vožnju.\nJedan od najunikatnijih aspekata vezanih za Ford GT modele jeste činjenica da je njihova osnovna dizajnerska funkcija bilo trkanje i takmičenje u 2016 24 Hours of Le Mans trci, sa jednim ciljem - osvajanjem te klase i proslavljanjem pedesete godišnjice od pobede GT40 linije. Ford je ostvario taj cilj i uskoro je krenuo sa proizvodnjom i isporukom druge generacije GT modela, koja zapravo predstavlja blažu varijantu sportskog automobila.\nZbog svojih trkačkih korena uopšte ne čudi što se ovaj automobil nalazi među najtvrdokornijima i najfokusiranijim ulično legalnim superautomobilima predstavljenim u poslednjih nekoliko godina. Video koji vam predstavljamo omogućuje pravi uvid u to kako izlgeda voziti jednu od najprepoznatljivijih i verovatno najprefinjenijih američkih mašina današnjice.\nFord GT pokreće EcoBoost V6 motor zapremine 3,5 litara, sa dva turbo punjenja, koji je u mogućnosti da razvije masivnih 647 ks i 746 Nm obrtnog momenta u originalnoj formi, ali se ova snaga popela na 660 ks u modelima iz 2020. godine. Uparen sa ovom V6 mašinom dolazi sedmostepeni Getrag menjač duplog kvačila, a uprkos tome što ona nije V8, kao što bi se moglo očekivati od superautomobila, njen zvuk je izvanredan, posebno kada je za simfoniju zadužen izduvni sistem kompanije Akrapovic.


Vulin i Stefanović demantuju navode Marinike Tepić | Mondo Portal\nVulin i Stefanović demantuju navode Marinike Tepić 1 Podeli Podeli na facebook Podeli na twitter Podeli na viber Pošalji na mail\n22.01.2020. / 11:27 13:09\nIzvor mondo.rs Izvor Tanjug 22.01.2020. / 11:27 13:09\nMinistar odbrane Aleksandar Vulin negirao je danas navode članice SzS Marinike Tepić da je to ministarstvo u toku njegovog mandata kupovalo od preduzeća GIM. Nebojša Stefanović demantuje navode vezane za NBS\n"Ministarstvo odbrane od firme GIM robu je kupilo poslednji put 2009, u vreme kada je ministar bio Dragan Šutanovac. A tada je na vlasti bio sadašnji Marinikin poslodavac Dragan Đilas", naveo je Vulin u saopštenju, odgovarajući Tepić na pitanje šta je Ministarstvo odbrane kupilo od GIM u vrednosti od 28 miliona dinara.\nVulin je naveo da je 2009. godine s firmom GIM ugovorena nabavka Arktičke kupole za osmatračke radare.\n"Marinikina mržnja i zlonamernost prema Vojsci Srbije može da se meri samo sa njenom lažljivošću i krajnje je vreme da Marinika pohita i promeni ili terapiju ili informatora", poručio je ministar.\nOn je dodao i da je Tepić najpre govorila neistine da Srbija kupuje povlačenja priznanja Kosova, a zatim i da vojska u kokošinjcima gaji marihuanu.\n"Vojska i dalje čeka izvinjenje, a naše kokoške Marinikinu posetu", naveo je Vulin.\nTvrdnje potpredsednice SSP- a Marinike Tepić da je Narodna banka Srbije omogućila Slobodanu Tešiću da posluje, u trgovini oružjem, mimo zakona, predstavlja deo prljave kampanje i deo neke sledeće laži, kaži ministar unutrašnjih poslova Nebojša Stefanović.\nStefanović:Tvrdnje Marinike Tepić o NBS deo prljave kampanje (INFO)\n"Tvrdnje Marinike Tepić o NBS deo prljave kampanje"\n"Svaka informacija koju plasiraju se svodi na lažnu vest, a svakoga dana treba da zaspu medije i građane Srbije sa gomilom laži", kazao je Stefanović novinarima u Beogradu nakon predaje nove opreme Upravi kriminalističke policije.\nDodao je da novim lažima pravdaju i to što su poveli novinare na farmu koka nosilja, gde je utvrđeno da fabrika koja se tamo nalazi ne proizvodi marihuanu, jer je, naveo je, reč o fabrici koja postoji 40 godina i "postojala je sve vreme i kada su oni bili na vlasti".\n"Ista je situacija i za Jorgovanku Tabaković. To je još samo jedan deo prljave kampanje i samo još jedan deo neke sledeće laži", naveo je Stefanović.\nopozicija Savez za Srbiju aleksandar vulin oružje\n22.01.2020. / 14:29\nJel se javila tetka iz Kanade piletu malom hrabrom?\nUpravo gledate PREDSEDNIK SRBIJE POKLONIO SE NAD ODROM PREMINULOG MITROPOLITA: Pogledajte dolazak Vučića na Amfilohijevu sahranu! 25 Info video Pre 19 min Zajedno sa predsednikom Srbije došao je i srpski član Predsedništva Bosne i Hercegovine Milorad Dodik


Ostalo Autor:Dušan Marković19. jul. 202121:01 > 21:04\nPodigla se velika prašina jer je manja grupa navijača pogrdno skandirala predsedniku Srbije Aleksandru Vučiću. Nešto što je u trenutku dešavanja prošlo gotovo neopaženo, i tek sporadično dobilo pažnju, pokrenulo je lavinu reakcija.\nVučićevi kerberi, mediji koji se otvoreno stavljaju u službu propagande aktuelnog predsednika i kompletne vlasti, krenuli su u kampanju protiv grupe navijača koji su se „usudili“ da skandiraju pogrdne parole.\nTo je momentalno upalilo alarme u upravi Partizana, koja je označena kao deo zavere koja stoji iza prozivki sa tribina. Usledilo je saopštenje u kojem se klub ograđuje od „pogrdnog skandiranja i vređanja Aleksandra Vučića“, i istovremeno se zahvaljuje svima onima koji su navijali sportski, jer se klub protivi „političkim parolama i zloupotrebama navijača na stadionima u političke svrhe“.\nIako smo sa tribina godinama unazad mogli da čujemo prozivke na račun igrača, trenera, funkcionera, protivnika, političara, pa i novinara, više je bio izuzetak nego pravilo da se klubovi ograđuju od skandiranja navijača.\nTo je posebno bilo izraženo u situacijama kada bi skandiranja dolazila od organizovanih navijačkih grupa za koje smo svedoci da imaju veću moć nego članovi uprava klubova.\nOčigledno je da je u slučaju Partizana iza motiva za saopštenje stoji namera da se dokažu pred predsednikom ili strah od eventualne kazne, a ne iskrena želja da se bore protiv politike i primitivizma na tribinama kako su nazvali skandiranje u Novom Sadu.\nProblem je što je u Srbiji takav vid ponašanja postao praksa. Strah ili idolopoklonstvo, potpuno je svejedno, jer je evidentno da je srpski sport postao talac jednog čoveka.\nIako je nemoguće očekivati da u zemlji u kojima su klubovi i dalje u vlasništvu države i koji se finansiraju iz budžeta, od pomoći lokalnih političara i sponzorstvima državnih preduzeća, sudbina kompletnog sporta je stavljena u ruke jednog čoveka koji po Ustavu Srbije ne bi trebao da ima značajniju moć, jer bi ona trebalo da bude u rukama Skupštine i Vlade Srbije.\nRealno stanje stvari je drugačije, pa nas iz dana u dan Vučić uverava koliko je dao za srpski sport, kao da daje novac iz svog džepa.\nSklon da se javno ljuti na funkcionere klubova zbog stvari koje čuje na tribini ili pročita na nekom forumu, predsednik verbalno udara packe svima koji nisu iskazali poštovanje njegovom liku i delu. Tako smo i ranije bili svedoci kako su predstavnici brojnih klubova saopštenjem ili javnim istupom pokušavali da budu na „pravoj strani“.\nGeneralni direktor FK Crvene zvezde, Zvezdan Terzić u svojoj kancelariji ima dve slike Aleksandra Vučića. Na jednoj slici, koja se nalazi na zidu, Vučić i Terzić gledaju jedan ka drugom, dok je na drugoj, manjoj fotografiji, samo predsednik.\nDa nisu u pitanju samo slike, već i javni istupi, Terzić je pokazao kada je prilikom jednog intervjua gotovo poetski odao počast predsedniku Srbije pričajući o tome kako je Zvezda sanirala dugove.\n„Mnogi poverioci koji su mogli da blokiraju Crvenu zvezdu to nisu činili jer su verovali u crveno-bele, bez obzira što Vučić to nikada nije želeo da kaže. Osećalo se nekako da njegov duh lebdi nad ‘Marakanom“, rekao je Terzić u jednoj televizijskoj emisiji.\nPredsednik KK Partizan, Ostoja Mijailović, često je govorio kako njegov dolazak u klub nema nikakve veze sa Vučićem, ali nije propuštao priliku da mu se zahvaljuje i veliča ga.\n„Sa predsednikom države imam jako dobre kontakte. On pomaže Partizanu iz dva razloga: zna koliko Partizan znači Srbiji, a i zna kako se vodi ovaj klub. Svaki dinar će biti potrošen na budućnost, i na deo prošlosti. Znam da nije često popularno govoriti o tome. Ako radite dobro i predsednik vam pruži podršku, to je normalno, i to nije sramota. Zvao me je posle poraza od Cedevite, bilo mu je žao što smo izgubili“, rekao je Mijailović krajem 2018. godine.\nOstoja Mijailović Foto: Nemanja Jovanović/Nova.rs\nIako se iz poruke može iščitati bliskost sa Vučićem koji brine i zbog jednog poraza u ABA ligi, ne treba zaboraviti kako je predsednik pred očima javnosti sa Mijailovićem razgovarao kao sa „malim detetom“.\n„Ostoja, za koji minut ti počinje utakmica. Hajde, idi na utakmicu, molim te, imaš posla, Ostoja, hajde, idi na utakmicu“, rekao je Vučić predsedniku Partizana prilikom jedne sednice Glavnog odbora SNS, čiji je Mijailović član.\nU nešto blažoj varijanti, zbog velikog iskustva koje ima, zahvalnost je pokazivao i Nebojša Čović, prvi čovek KK Crvena zvezda.\n„Hvala svima koji su pomogli, sponzorima, gradu Beogradu koliko je mogao kroz lestvice nagrađivanja. Hvala i vladi i premijeru Vučiću, jer je pomogao, ne kao zvezdaš, nego kao osoba koja obavlja važnu funkciju, kao što je pomogao i Partizanu. Ne stidim se da kažem da je pomogao svima, ne samo večitim rivalima“.\nFoto: Saša Đorđević/Starsport\nMožda i najdrastičniji primer ovakvog načina funkcionisanja jeste situacija o promeni formata Superlige Srbije kada je Vučić komentarišući smanjenje lige rekao da je zabrinut što će igrati samo 12 klubova, kritikujući Zvezdu i Partizan, Radnički iz Niša potrčao da podeli njegove brige i javno ga podrži u sprečavanju promena u srpskom fudbalu.\n„Fudbalski klub Radnički je protiv smanjenja Superlige Srbije na 12 klubova, jer je to vodi u ‘beogradizaciju’ srpskog fudbala. Želimo da se fudbal igra širom Srbije. U Loznici, Šapcu, Somboru, Užicu, Pirotu, Leskovcu, Vranju, Zaječaru. Slažemo se sa predsednikom Srbije Aleksandrom Vučićem da je neophodno da se ulaže u razvoj srpkog fudbala i zato smo protiv toga da sve svedemo na Beograd“, pisalo je u saopštenju Radničkog.\nKao po komandi je usledila akcija čelnika FSS i preko noći je došlo do promene formata, i od najavljivanog smanjivanja broja klubova nije bilo ništa uprkos kršenju brojnih propisa.\nU zemlji u kojoj je dovoljna ceduljica sa potpisom predsednika da se dobije posao, možda i nije čudno što se svi utrkuju da mu se poklone. Samo je pitanje koliko je duboko do dna i ima li ga uopšte.\nAleksandar VučićFK Crvena zvezdaFK PartizanSrpski sport


Nalazite se ovdje:Početna»Saopštenja za medije»Nadamo se da se Mugoša neće izvući kao Marović\nSaopštenja za medije 06/02/2018\nProteklo je više od jedne decenije otkad je MANS podnio prvu krivičnu prijavu protiv bivšeg gradonačelnika Podgorice, Miomira Mugoše zbog sumnje da je u slučaju „Carine“ oštetio gradski budžet za višemilionski iznos. Za svo to vrijeme nadležno tužilaštvo je u svom posjedu imalo kompletnu dokumentaciju na osnovu koje je zaključen štetni posao prodaje građevinskog zemljišta na Starom aerodromu.\nIz tih razloga zabrinuti smo zašto je tužilaštvu bilo potrebno više od deset godina da procesuira Mugošu u slučaju koji je sa krivično-pravnog stanovišta prilično jednostavan i predstavlja školski primjer korupcije u postupku prodaje imovine Glavnog grada.\nZbog toga će biti zanimljivo vidjeti šta tužilaštvo Mugoši stavlja na teret i na šta je potrošena decenija koliko je trajala istraga ovog slučaja. Takođe, svjesni smo činjenice da momenat podizanja optužnice nema previše veze sa okončanjem istražnog postupka, što dodatno zabrinjava imajući u vidu dosadašnju praksu tužilaštva kada je u pitanju procesuiranje visoko pozicioniranih javnih funkcionera i sa njima povezanih kriminalaca.\nSa druge strane, nadamo se da su u tužilaštvu imali dovoljno vremena i znanja da sastave optužnicu koja je ipak malo kvalitetnija od onih za Šarića i Kalića, te da bivši gradonačelnik Mugoše neće imati taj luksuz da zbog javašluka u tužilaštvu izbjegne zasluženu kaznu za kršenje zakona.\nIsto tako se nadamo da postupak protiv Mugoše neće dijeliti sudbinu onog koji je bio pokrenut protiv njegovog partijskog druga Svetozara Marovića, a koji je za epilog imao situaciju da crnogorski državni organi sada čekaju da se Marović po beogradskim ugostiteljskim objektima izliječi od depresije, pa da ga privedu pravdi i spuškom zatvoru.\nBivši gradonačelnik Podgorice je neko koga su u javnosti tokom trajanja mandata pratio epitet korumpiranog javnog funkcionera, a samo je MANS u proteklih desetak godina protiv njega podnio brojne krivične prijave. Zbog svega toga, postoji ogroman interes javnosti i očekivanje od crnogorskog tužilaštva da u ovom slučaju pravda bude zadovoljena i da se kompletan postupak ne svede na još jedno pranje biografije kakva smo imali prilike da do sada vidimo u izvođenju specijalnog tužilaštva.\nŽelimo da vjerujemo da tužilaštvo nije već postiglo dogovor sa Mugošom, te da to što još uvijek nije uhapšen, ne predstavlja jednu od stavki u tom sporazumu. Smatramo da je potpuno neuobičajeno da optuženi za višemiliosku malverzaciju ne bude uhapšen prilikom podizanja optužnice, a da u drugim slučajevima imamo kompletan cirkus od hapšenja praćen televizijskim kamerama.\nMislimo da bi procesuiranje javnog funkcionera kakav je Mugoša uz punu primjenu policijskih i tužilačkih ovlašćenja, čak i nakon decenije istrage, poslalo jasnu poruku da je pravda jednaka za sve i da u tužilaštvu nema povlašćenih i zaštićenih. Smatramo da Mugoša zaslužuje pravično, javno suđenje, ne samo za slučaj „Carine“ već i za druge malverzacije kojih tokom njegovog mandata nije bilo malo. Takođe, smatramo da građanima Crne Gore ne bi smjela da se servira još jedna predstavu za javnost i još jedan truli sporazum o priznanju krivice u kome bi Mugoša, poput njegovih partijskih kolega, prošao sa blažom kaznom.\nKonačno, ovo je prilika da se i u samom tužilaštvu otvori pitanje odgovornosti za ovakvo odugovlačenje istrage, te činjenicu da je u jednom momentu krivična prijava i pored obilja dokaza bila odbačena a Mugoši omogućeno da do kraja dovede štetan posao.\nCarine Gradonačelnik Korupcija Miomir Mugoša Podgorica\nPredhodni članakGodišnje ulagali 21 milion, a u bankama drže 256 miliona\nSlijedeći članak EU konačno progovorila o “zarobljenosti” države


Prva poseta Fondacije Tijana Jurić Čačku - Fondacija Tijana Jurić\nPrva poseta Fondacije Tijana Jurić Čačku\nPrve dve od ukupno 40 edukacija u okviru projekta Fondacije Tijana Jurić i Ministarstva trgovine, turizma i telekomunikacija „Bezbednost na internetu – bezbednost u životu“ realizovana je u Čačku. Ovo je ujedno bila i prva poseta Fondacije čačanskim školama.\nEdukacije o bezbednoj upotrebi interneta tako su prošli učenici viših razreda osnovnih škola “Vladislav Petković Dis” u Zablaći i “Tanasko Rajić” u Čačku. Predavanje su održali Igor Jurić i Mihaela Nemet, stavljajući akcenat na korišćenje društvenih mreža čije loše strane mladi, bez obzira na svakodnevno korišćenje, ne poznaju dovoljno. Zanimljivim pristupom i informacijama prilagođenim njihovom uzrastu, predavači Fondacije Tijana Jurić ostavili su očigledan utisak na mlade.\nU školi „Tanasko Rajić“ učenica petog razreda i članica novinarske sekcije Teodora Bralović, uradila je intervju sa Igorom Jurićem, koji će biti objavljen u školskom listu „Nova iskra“.\nSUSRET SA GRADONAČELNIKOM ČAČKA\nPoseta Čačku iskorišćena je i za susret sa gradonačelnikom Milunom Todorovićem. Fondacija ima praksu da prilikom obilaska gradova u Srbiji prikuplja informacije o načinu na koji lokalne samouprave pomažu školama u edukaciji dece o nasilju, i u slučaju potrebe ponudi svoju pomoć. U razgovoru sa gradonačelnikom Čačka, Igor Jurić je predstavio jedan od važnih ciljeva Fondacije – uvođenje kazne doživotnog zatvora.\n– Kazna doživotnog zatvora zauvek bi sa ulica sklonila one koji počine najstrašnija zlodela nad decom, i trajno isključila mogućnost da se oni ikada nađu na slobodi i tako budu u prilici da ponove isti ili načine još gori zločin, rekao je Igor Jurić.\nGradonačelnik Čačka najavio je podršku aktivnostima Fondacije, kao i inicijative koje će doprineti boljoj bezbednosti dece u Srbiji.\nNOVA PRIJATELJSTVA I SARADNJE\nPrilikom posete Izdavačkoj kući „Pčelica“ dogovorena je saradnja u pravcu podizanja svesti dece i mladih o boljoj bezbednosti. Tako će Fondacija i Izdavačka kuća „Pčelica“ u narednom periodu raditi na edukativnim materijalima, brošurama i priručnicima, koji bi upotpunili tribine i edukacije koje Fondacija sprovodi u osnovnim i srednjim školama.\nInteresovanje o poseti Fondacije Tijana Jurić Čačku, pokazali su i tamošnji mediji. Emisija „U središtu“ regionalne televizije „Telemark“ bila je posvećena problematici bezbednosti dece, prevenciji nasilja, primeni „Tijaninog zakona“ i budućim projektima Fondacije Tijana Jurić.\nNa kraju posete predstavnici Fondacije obišli su porodicu Aleksandra Jaćimovića koji je ubijen krajem aprila u centru Čačka.\nbezbednost na internetuedukacija Tijana klikFondacija Tijana Jurić\nDa li kontrolišete šta vaša deca rade na internetu?


Počeo Alternative film-video festival 2020 u onlajn formatu\nTanjug 10. decembra 2020. 12:24\nBEOGRAD – Nezavisna smotra “Alternative Film/Video festival 2020” sa sedištem u Beogradu, počela je sinoć projekcijama onlajn preko platformi Vimeo, YouTube i Zoom, i trajaće do nedelje 13. decembra, najavili su organizatori.\nZbog veoma nepovoljne situacije, održavanje festivala je bilo pod znakom pitanja, ali Dom kulture Studentski grad sa Novog Beograda kao i ceo tim smotre Alternative film/video dali su sve od sebe, da ovakav festival ipak opstane i u najtežim vremenima.\nProjekcije filmova počinju od 20 sati, a sinoć je na programu predstavljeno 10 kratkih ostvarenja ukupnog trajanja oko 80 minuta, autora iz Austrije, Francuske, Nemačke, Brazila, Novog Zelanda, Australije, Meksika i SAD.\nKonkurs za prijavu filmova na festival je kasnio upravo zbog neizvesne situacije oko pandemije i održavanja kulturnih dešavanja, a i pored toga, stiglo je više od 400 prijava, od čega su selektori Isidora Ilić i Boško Prostran u takmičarski međunarodni program uvrstili 27 filmova.\nOve godine će i regionalni program “Jug-jugoistok”, poznat kao prateći na festivalu, predstavljati deo takmičarskog programa, čiji je selektor Greg de Kjuir.\nSvi takmičarski programi pratiće se preko platforme Vimeo, i link će biti dostupan nekoliko sati nakon postavljanja na sajtu www.alternativefilmvideo.rs , gde svi zainteresovani mogu pronaći neophodne informacije i usmerenje na linkove za praćenje filmova.\nAlternative Film/Video festival stvoren je 1982. godine u Beogradu, kao mesto susreta umetnika, teoretičara, kritičara i publike, a glavna misija je bila da podržava nove kreativne mogućnosti u vizuelnim medijima.\nFestival omogućava uvid u trenutno stanje novih filmskih i video tendencija u regionu i svetu.\nDanas od 18 sati je u pratećem programu razgovor o knjizi “Negovana divljina” Bojana Jovanovića na Vimeo platformi, da bi onda usledila Takmičarska selekcija od 20 sati.\nSutradan od 15 časova u planu je predavanje “Desktop Cinema” Istraživačkog Foruma, dok je od 18 sati Kinetik kolektiv i tema “Atlas čestica – da li si predvidljiva?” na YouTube kanalu.\nSubota je rezervisana za Regionalni revijalni program “Jug – Jugoistok” od 18h na Vimeo, što predstavlja pregled novih filmskih i video radova od juga do istoka Evrope.\nZemlje na ovom području su klasifikovane kao balkanske i mediteranske, kapitalističke i socijalističke, evropske i neevropske.\n“Jug-jugoistok” promoviše radove namenjene bioskopima, galerijima, onlajn i drugim izložbenim prostorima.\nPoslednji dan u nedelju rezervisan je za Okrugli sto “Diskusija žirija” već od 11 sati, preko Zoom aplikakcije, što čini razgovor sa kustosima i članovima žirija o selekciji festivala i nagrađenim filmovima, a Zoom sastanak je besplatan i otvoren za publiku.\nPredavanje u nedelju od 18 sati “Škola avangardnog filma: austrijska avangarda” na Vimeo servisu zatvara ovogodišnje onlajn izdanje Alternative Film / video festivala.


Legat profesora Zorana Gluščevića u Adligatu\nTanjug 8. novembra 2019. 12:37\nBEOGRAD – Legat poznatog profesora Univerziteta u Beogradu, Zorana Gluščevića i njegove supruge Milke Lučić Gluščević, poklonjen je Udruženju za kulturu, umetnost i međunarodnu saradnju „Adligat“, saopštili su iz Adligata.\nGlušćević se bavio nemačkom književnošću, prevođenjem, pisanjem eseja, studija i kritika kao i drama za radio i televiziju…\nVažio je za najboljeg poznavaoca dela Hermana Hesea i Franca Kafke kod nas. Dobitnik je mnogih prestižnih nagrada i priznanja a bio je i član mnogih prestižnih literarnih žirija.\nBio je urednik u nekoliko izdavačkih kuća i listova, među kojima su list Umetnost i kritika, Izdavačko preduzeće Vuk Karadžić, Izdavački zavod Jugoslavija, i Književne novine.\nZa sobom je ostavio tridesetak književnih dela, a upamćen je i kao jedan od naših najvećih germanista.\nLegat je osnovala udovica Milka Lučić Gluščević, dugogodišnja urednica Kulturnog dodatka lista Politika.\nKakvo je knjižno blago na policama lične biblioteke sabrao Zoran Gluščević, znameniti srpski pisac, književni i likovni kritičar govori i činjenica da se radi o više od četiri hiljade jedinica građe.\nNaročito se ističu zbirke knjige o Nemačkoj i Grčkoj, kao i Geteu i Kafki.


Uređena kanalska mreža u Banatskoj Palanci – nastavak radova po selima - eVršac\nNa teritoriji Opštine Bela Crkva u naseljenom mestu Banatska Palanaka, uređena je kanalska mreža u delu Dunavske ulice i u ulici Maršala Tita.\nGoran Kelčej, član opštinskog veća opštine Bela Crkva i predsednik Saveta mesne zajednice Banatska Planka istakao je da se radi o uređenju kanalske mreže u ukupnoj dužini od 2 km.\n„Svakodnevno sam u kontaktu sa meštanima Banatske Palanke koji mi iznose probleme vezane za naše selo,a uz pomoć lokalne samouprave rešili smo ovaj problem i uredili kanale koji su godinama bili zapušteni. Zahvaljujem se opštini Bela Crkva na stalnoj podršci sve u cilju poboljšanja uslova života u našem selu i za dobrobit svih meštana“, rekao je Kelčej.\nJuče su mašine bile aktivne u naseljenom mestu Kaluđerovo, gde je očišćenja i ukolnjena divlja deponija. Takođe, nasuta je i poravnata podloga za uređenje platao ispred zgrade Mesne zajednice u ovom selu.\nRadnici DJUP“ Belocrkavnska jezera“ sakupili su i odneli zaostalo smeće na prilazu ka Beloj Crkvi gde su prethodnih dana izvedeni radovi na uređenju javnih površina.


Naftaši optuženi da prikazuju lažne troškove kako bi dobili subvencije - Biznis i Finansije\nHome\tVestiEkonomija\tNaftaši optuženi da prikazuju lažne troškove kako bi dobili subvencije\nNaftaši optuženi da prikazuju lažne troškove kako bi dobili subvencije\nOdmah pošto je britanska vlada zvanično najavila čak četiri milijarde funti državne pomoći za razvoj zelenog i plavog vodonika do 2030. godine, u javnosti je izbio skandal. Najveće naftne kompanije su optužene da su naduvale troškove i dale lažne projekcije o snižavanju cene proizvodnje plavog vodonika iz prirodnog gasa uz pomoć tog novca.\nOptužbe su izneli u javnost proizvođači zelenog vodonika, koji se dobija elektrolizom, korišćenjem energije iz vetro i solarnih elektrana. Zato je znatno skuplji od plavog i sivog, a njegovi proizvođači takođe konkurišu za izdašnu državnu pomoć.\nNaftne kompanije u Velikoj Britaniji namerno su uvećavale troškove za proizvodnju plavog vodonika, kako bi dobile državnu pomoć za takve projekte. Šta više, lobirale su u britanskoj vladi da dobiju izdašne subvencije, tvrdeći da će transformacija fosilnih goriva u plavi vodonik, kroz izdvajanje i skladištenje ugljenika, značajno doprineti dekarbonizaciji ove industrije, ali i cele privrede.\nPomenute optužbe je izrekao Kris Džonson, predsednik Udruženje lobista za vodonik prilikom odlaska sa funkcije, i to baš uoči najave britanske vlade o donošenju strategije za finansiranje projekata koji su namenjeni razvoju vodonika kao ekološkog energenta budućnosti.\nNaftaši među prvima zatražili subvencije\nPrema toj strategiji, za razvoj plavog i zelenog vodonika planirano je čak četiri milijarde funti državne pomoći kompanijama i istraživačkim centrima do 2030. godine, kako bi se proizvelo ukupno 5 GW vodonika. Britanija želi da do 2050. godine vodonikom pokrije 20 do 35% potreba za energijom, te da realizuje investicije vredne 13 milijardi funti i otvori u ovoj industriji 100.000 novih radnih mesta.\nMeđu prvima koji su podneli zahtev za subvencije su naftne kompanije. Primera radi, British Petroleum (BP) je predstavio plan o fabrici plavog vodonika u okrugu Teside na severu Engleske, a Equinor o gradnji najvećeg proizvodnog postrojenja plavog vodonika u okolini britanskog grada Hal, koja bi se sprovela u saradnji sa međunarodnim istraživačkim centrom CCS.\nParavan za održavanje fosilnih goriva u životu\nDžonson optužuje naftaše da su predstavnicima vlade rekli ono što jako dobro zvuči, a prikrili loše vesti. Prema njihovim tvrdnjama, razvoj plavog vodonika bi mogao da ukloni iz privrede milione tona ugljen-dioksida, uz uslov da država pomogne napredak tehnologija koje bi njegovu proizvodnju učinile jeftinijom i delotvornijom, a čiji razvojni troškovi su trenutno jako veliki. Naftaši traže za ovakve projekte milijarde subvencija od poreskih obveznika u narednih 25 godina, uz projekcije da se jeftinija proizvodnja plavog vodonika može dostići u narednih šest do sedam godina.\n„Ali kada bi takve projekcije bile tačne, naftne kompanije bi već do 2030. mogle da posluju profitabilno, i ne bi bilo potrebe za tako velikim i dugoročnim državnim podsticajima. Naftaši su očajni i na ovaj način pokušavaju da ne ispadnu iz igre. U najboljem slučaju to je skupo odvlačenje pažnje, a u najgorem strategija da se upotreba fosilnih goriva održi što duže. Ako naftaši u tome uspeju, to će sasvim sigurno zakopati sve naše napore da ostvarimo postavljene ciljeve o dekarbonizaciji“, izjavio je Džonson.\nIma li čista savest i ekonomsku korist?\nOn tvrdi da je javno izneo ovakve optužbe zbog svoje čiste savesti prema budućim generacijama. Ali naftne kompanije, iako nisu zvanično reagovale na njegove tvrdnje, ne propuštaju da nezvanično ukažu kako je doskorašnji predsednik Udruženja lobista za vodonik ujedno i prvi čovek kompanije „Protium Green Solutions“, koja takođe planira projekte u ovoj oblasti, ali za razvoj zelenog vodonika.\nNaime, zeleni vodonik se proizvodi elektrolizom, korišćenjem električne energije dobijene iz vetroelektrana i solarnih elektrana, dok proizvodnja plavog vodonika podrazumeva odvajanje i skladištenje ugljen-dioksida iz prirodnog gasa. Međutim, količine tako proizvedenog zelenog vodonika su i dalje male, a proizvodnja je skupa sa oko 7,5 dolara po kilogramu u poređenju sa 2,40 dolara za plavi vodonik.\n„Svako svoga konja hvali“\nIpak, Džon Andre Lok, direktor kompanije Nel Hydrogen koja proizvodi zeleni vodonik, tvrdi da je konačno došlo do prelomne tačke u razvoju tehnologija koji ujedno sve više smanjuje njihovu cenu, te da će njegova kompanija uspeti da proizvodi zeleni vodonik po ceni od 1,5 dolara po kilogramu do 2025. godine.\nTime će zeleni vodonik postati veoma konkurentan plavom i sivom vodoniku, „koje guraju velike naftne kompanije jer nemaju izbora i boje se da će izgubiti oligopol na energetskom tržištu“, tvrdi Lok.\nS druge strane, prema proračunima već pomenutog međunarodnog istraživačkog centra CCS, koji planira fabriku za razvoj plavog vodonika u saradnji sa naftnom kompanijom Equinor, da bi vodonik iz vodene elektrolize zadovoljio četvrtinu svetskih energetskih potreba, za proizvodnju bi trenutno trebalo više od ukupne globalne proizvodnje električne energije u 2019. godini.\nViše priče, nego vodonika\nImajući u vidu izdašne subvencije koje za razvoj vodonika planiraju evropske države, a slično najavljuje i nova američka administracija, očigledno je na pomolu borba za državnu pomoć među proizvođačima različitih vrsta vodonika. Nju prate dokazivanja i „dokazivanja“ čija je proizvodnja realno isplativija i može dati bolje efekte u postavljenim rokovima za dekarbonizaciju.\nSve ovo se događa u situaciji kada se o vodoniku i dalje mnogo više priča, nego što se on proizvodi. Vodonik učestvuje u vrlo malom delu proizvodnje energije čak i u EU, koja predvodi u dekarbonizaciji, gde je njegovo učešće svega oko dva odsto. Najviše se koristi takozvani sivi vodonik i on uglavnom dolazi iz fosilnih goriva – poput nafte, prirodnog gasa ili uglja – a odgovoran je za 70 do 100 miliona tona ugljen dioksida koji se godišnje emituje u zemljama Evropske unije.


M. P. 9. decembra 2019. 15:44\nDve godine nakon što je Finska pokrenula ogled u kom je skoro 2.000 nezaposlenih dobijalo redovnu mesečnu pomoć, mnogi od njih ostajali su nezaposleni.\n„Ovo je obeshrabrujuće za zajednicu s garantovanim dohotkom, ali rezultati ankete nisu baš korisni“, rekao je izvršni direktor neprofitnog Instituta Džejn femili Majkl Stajns.\n„Zanimalo ih je sledeće pitanje: Ako zamenite naknade za uslovnu nezaposlenost bezuslovnim naknadama za nezaposlene, da li će se zaposlenost povećati“, dodao je on.\nNaučni saradnik u instituciji Brukings Džimi O’Donel označio je nekoliko velikih problema:\nPrvo se promenio stav prema socijalnoj pomoći u Finskoj. Mnogi političari i njihovi zastupnici počeli su da posmatraju garantovani dohodak kao način za podsticanje loše radne etike.\nTo nije bilo moguće s budžetom od 22 miliona dolara. Kratak rok koji im je bio zadat takođe je prisilio tim da ograniči učesnike samo na nezaposlene stanovnike, jer su već imali administrativne podatke za tu društvenu grupu.\nJoš jedan problem bio je mali odziv – samo 25 odsto učesnika je dalo vladi povratne informacije. To rezultatima eksperimenta dodaje još jednu dimenziju sumnje.\n„Teško da je ovo bio test garantovanog dohotka“, rekao je Stajns.\n„U najboljem slučaju, bio je test veoma ograničenog dohotka, u veoma specifičnom kontekstu, za veoma specifičnu grupu ljudi“, zaključio je Stains.


Izbor tehnologije obeležavanja kutija i kartonskih pakovanja | mehatronika.gomodesign.rs\nKako uspešno identifikovati, datumirati, popisati i pratiti proizvode prilikom njihovog kretanja unutar ili izvan lanca snabdevanja?\nDa bi neki proizvod krenuo na put od proizvodne linije do potrošača, uobičajeno je da bude zapakovan u pojedinačnu ambalažu kao što su kartonska pakovanja ili kutije. Upravljanje informacijama o sadržaju kutije, bilo da je u pitanju jednostavan broj komponente (part number) ili datum i informacije o proizvodnji, od suštinske je važnosti kako za proizvođača, tako i za korisnika koji će ovu kutiju primiti u inventar, ali i za sve kanale kroz koje proizvod prođe u međuvremenu.\nUspešno obeležavanje kutija štedi vreme i novac proizvođačima i njihovim kupcima i umanjuje pojavu rastura.\nProizvođači najčešće obeležavaju svoje proizvode zbog internih isporuka (da bi olakšali proizvodnju po etapama i pojednostavili proces skladištenja) i eksternih isporuka (kada se obeležavanje kutija prilagođava zahtevima samih proizvođača – brendiranje, krajnjeg korisnika ili smernicama industrije kojoj proizvođač pripada). Kako bi odgovorio na ovu potrebu proizvođača, Videojet nudi niz industrijskih štampača za velike karaktere sa visokom i niskom rezolucijom štampe, kao i sisteme za štampanje i nanošenje etiketa.\nTehnologije obeležavanja kartonskih kutija\nPredštampane kutije predstavljaju jedan od najranijih i najšire korišćenih načina obeležavanja kutija. Ovaj vid označavanja obezbeđuje visok kvalitet štampe nepromenljivih podataka. Dobavljač je gotovo uvek zadužen za štampanje ovih kutija.\nOvakva štampa je ograničena isključivo na nepromenljive podatke. Prilikom rukovanja većim brojem proizvoda, od korisnika se zahteva da imaju zasebne kutije za svaki proizvod, što značajno utiče na prostor za skladištenje. Promene u izgledu proizvoda, dodaci, itd., zahtevaju duže vreme reagovanja i mogu dovesti do pojave gubitaka usled zastarelosti.\nPoznata kao štampa velikih karaktera visoke rezolucije, piezo inkjet tehnologija se često koristi na proizvodnim linijama u cilju ispisivanja bar-kodova, logotipova, tekstova i štampanih slika visoke rezolucije na kutije i kartonska pakovanja namenjena za isporuku.\nPiezo tehnologija omogućava štampu visokog kvaliteta i visoke rezolucije i predstavlja jeftinije rešenje od rešenja koja se oslanjaju na kontaktno štampanje promenljivih podataka. Pravilno održavani sistemi koji se baziraju na piezo tehnologiji štampaju kodove visokog kvaliteta koje lako mogu pročitati i čovek i mašina. Zalihe mastila uglavnom su dovoljno velike da se mogu koristiti tokom više različitih smena, a u većini organizacija traju i po nekoliko dana. Sistemi koji poseduju mogućnost automatskog čišćenja mogu funkcionisati uz minimalne intervencije tokom proizvodnih smena, uobičajeno zahtevajući samo kratke periode nadzora tokom promena smena.\nThermal inkjet koristi istu termalnu tehnologiju koja se koristi za kancelarijske i kućne inkjet štampače. Ovi štampači su jednostavni za korišćenje i obezbeđuju veću rezoluciju kako od valvejet-a, tako i od piezo-a visoke rezolucije.\nGlave štampača su obično visine ½ inča (13mm), tako da je za ispis bar-kodova i određenih grafika neophodno spojiti glave štampača. Poput piezo-a, za najbolji kvalitet štampe, sistem glave štampača baziran na TIJ tehnologiji mora biti pozicioniran veoma blizu površine na koju se štampa.\nIzbor načina obeležavanja kutija\nIzbor sistema za obeležavanje kutija može biti jednostavan ili komplikovan, u zavisnosti od razumevanja uslova štampanja i karakteristika površine kutije. Generalno gledano, korisnici smatraju da je korisnije okrenuti se fleksibilnijem rešenju koje ne samo da se može primeniti danas, već može naći svoju primenu i u budućnosti.\nTržište beskontaktnog štampanja raste, vođeno povećanjem potražnje za smanjenjem troškova i inventara. Čišćenje i održavanje sistema obeležavanja je ključno za njihov uspeh. Razmotrite kako će se održavanje sprovoditi i koliko često je neophodno sprovoditi ga.\nSkid of Boxes 0001